# 緣起法經

如是我聞：一時，佛住拘留搜調牛聚落。 ^n1

時有異比丘來詣佛所，稽首禮足，退坐一面，白佛言：「世尊！謂緣起法，為世尊作，為餘人作耶？」 ^n2

佛告比丘：「緣起法者，非我所作，亦非餘人作，然彼如來出世及未出世，法界常住。彼如來自覺此法，成等正覺，為諸眾生分別、演說、開發、顯示： ^n3

所謂此有故彼有，此起故彼起，謂緣無明行乃至純大苦聚集。 ^n4a

無明滅故行滅，乃至純大苦聚滅。」 ^n4b

佛說此經已，時彼比丘聞佛所說，歡喜奉行。^n5
