# 漏盡經

如是我聞：一時，佛住舍衛國祇樹給孤獨園。 ^n1

時有異比丘來詣佛所，稽首佛足，退坐一面，白佛言：「世尊！云何知、云何見，次第疾得漏盡？」 ^n2

爾時，世尊告彼比丘：「當正觀無常。何等法無常？ ^n3

謂眼無常，若色、眼識、眼觸、眼觸因緣生受──若苦、若樂、不苦不樂，當觀無常。 ^n4a

耳、鼻、舌、身、意當觀無常，若法、意識、意觸、意觸因緣生受──若苦、若樂、不苦不樂，彼亦無常。 ^n4b

比丘！如是知、如是見，次第盡有漏。」 ^n5

時彼比丘聞佛所說，歡喜作禮而去。 ^n6

如是比丘所說經，若差別者：云何知、云何見，次第盡一切結、斷一切縛、斷一切使、斷一切上煩惱、斷一切〔纏〕、斷諸流、斷諸軛、斷諸取、斷諸〔繫〕、斷諸蓋、斷諸〔瘠〕、斷諸垢、斷諸〔害〕、斷諸〔箭〕、斷邪見生正見、斷無明生明。 ^n7

「比丘！如是觀眼無常，乃至如是知、如是見，次第無明斷明生。」 ^n8

時彼比丘聞佛所說歡喜，歡喜已作禮而去。^n9
