# 四六一

聞如是： ^n1

一時，佛在舍衛國祇樹給孤獨園。 ^n2

爾時，阿那邠祁長者身抱重患。 ^n3

時，舍利弗以天眼觀清淨無瑕穢，見阿那邠祁長者身抱重患，尋告阿難曰：「汝來共至阿那邠祁長者所問訊。」 ^n4

時，阿難報曰：「宜知是時。」 ^n5

爾時，阿難到時著衣持鉢，入舍衛城乞食，以次漸漸至阿那邠祁長者家，卽便就座。 ^n6

時舍利弗卽於座上，語阿那邠祁長者曰：「汝今所疾有增有損乎？覺知苦痛漸漸除，不至增劇耶？」 ^n7

長者報曰：「我今所患極為少賴，覺增不覺減。」 ^n8

舍利弗報曰：「如今，長者當憶佛；是謂如來、至真、等正覺、明行成為、善逝、世間解、無上士、道法御、天人師，號佛、眾祐。 ^n9a

亦當追憶念法；如來法者，極為甚深，可尊可貴，無與等者，賢聖之所修行。 ^n9b

亦當念僧；如來眾者，上下和順無有諍訟，法法成就。聖眾者，戒成就、三昧成就、智慧成就、解脫成就、解脫見慧成就。所謂僧者，四雙八輩，此名如來聖眾，可尊可貴，是世間無上福田。 ^n9c

長者！若修行念佛、念法、念比丘僧者，其德不可稱計，獲甘露滅盡之處。
若善男子、善女人念三尊已：佛、法、聖眾，墮三惡趣者，終無此事！若彼善男子、善女人修念三尊，必至善處天上、人中。 ^n10

然後，長者！不起於色，亦不依色而起於識；不起於聲，不依聲而起於識；不起香，不依香而起於識；不起於味，不依味而起於識；不起細滑，不依細滑而起於識；不起意，不依意而起於識；不起今世、後世，不依今世、後世而起於識；不起於愛，莫依愛而起於識。
所以然者，緣愛有受，緣受有有，緣有有生，緣生有死、愁、憂、苦、惱，不可稱計。是謂有此五苦盛陰，無有我、人、壽、命。 ^n11

士夫、萌兆、有形之類，若眼起時則起，亦不知來處；若眼滅時則滅，亦不知去處。無有而眼生，已有而眼滅，皆由合會諸法因緣。所謂因緣法者，緣是有是，無是則無。所謂無明緣行，行緣識，識緣名色，名色緣六入，六入緣更樂，更樂緣痛，痛緣愛，愛緣受，受緣有，有緣生，生緣死，死緣愁、憂、苦、惱，不可稱計。
耳、鼻、舌、身、意，亦復如是，無有而生，已有而滅，亦復不知來處，亦不知去處，皆由合會諸法因緣。
是謂，長者！名為空行第一之法。」 ^n12

是時，阿那邠祁長者悲泣涕零不能自止。 ^n13

時，舍利弗語阿那邠祁曰：「以何因緣悲感乃爾乎？」 ^n14

長者報曰：「我不悲感。所以然者，我昔日來數承事佛，亦復尊敬諸長老比丘，亦不聞如斯尊重之法，如舍利弗之所演說。」 ^n15

是時，阿難語阿那邠祁曰：「長者當知：世間有二種之人，如來之所說。
云何為二？一者知樂，二者知苦。
彼習樂之人，所謂尊者耶輸提族姓子是。彼習苦之人，婆伽梨比丘是。
又復，長者！耶輸提比丘解空第一；信解脫者，婆伽梨比丘。
又復，長者！知苦之人、知樂之人，二人心俱解脫。二俱如來弟子無與等者，由其不沒不生，二人勤受佛教，亦無懈廢；但心有增減故，人有知者，有不知者。如長者之所說：『我昔已來承事諸佛，恭敬長老比丘，初不聞如斯尊重之法，如舍利弗之所說。』
耶輸提比丘觀視於地，而心得解脫；婆伽梨比丘觀視於刀，卽時心得解脫。是故，長者！當作如婆伽梨比丘之比。」 ^n16

是時，舍利弗廣與說法，勸令歡喜，使發無上之心，卽從座起而去。舍利弗、阿難去未久，須臾之頃阿那邠祁長者命終，便生三十三天。 ^n17

爾時，阿那邠祁天子有五事功德，勝彼諸天。
云何為五？所謂天壽、天色、天樂、天威神、天光明。 ^n18

爾時，阿那邠祁天子便作是念：我今獲此天身皆由如來之恩，今我不宜於五欲自娛樂，先應至世尊所，拜跪問訊。
時，阿那邠祁天子將諸天人，前後圍繞，持諸天花散如來身上。 ^n19

時如來在舍衛祇樹給孤獨園。 ^n20

時，彼天子在虛空中，叉手向世尊，便說斯偈：
此是祇洹界，仙人眾娛戲；法王所治處，當發歡悅心。
爾時，阿那邠祁天子說斯偈已，如來默然可之。 ^n21

時，彼天子卽生此念：如來已然可。我卽捨神足，在一面立。
時，阿那邠祁天子白世尊言：「我是須達，又名阿那邠祁，人所明了，亦是如來弟子受聖尊教。今取命終，生三十三天。」 ^n22

世尊告曰：「汝由何恩今獲此天身？」 ^n23

天子白佛：「蒙世尊之力，得受天身。」 ^n24

時，阿那邠祁天子復以天華散如來身上，亦散阿難及舍利弗身上，遍遶祇洹七匝還沒不現。 ^n25

是時，世尊告阿難曰：「昨夜有天子來至我所，便說斯偈：
此是祇洹界，仙人眾娛戲；法王所治處，當發歡悅心。
是時，彼天子遶祇洹七匝便退而去。汝今阿難！汝頗識彼天子乎？」 ^n26

阿難白佛言：「必當是阿那邠祁長者也。」 ^n27

佛告阿難：「如汝所言。善哉！乃能以未知智而識彼天子。所以然者，彼是阿那邠祁天子。」 ^n28

阿難白佛言：「阿那邠祁，今生天上為名何等？」 ^n29

世尊告曰：「卽名阿那邠祁。所以然者，彼天卽生之日，諸天各各有此言：『此天子在人中時，是如來弟子，恆等心普施一切，周窮濟乏，作此功德已，此是三十三天，今故續名阿那邠祁。』」 ^n30

爾時，世尊告諸比丘：「阿難比丘有大功德智慧成就。阿難比丘今在學地，智慧無與等者。所以然者，阿羅漢所應知者，阿難便知之。過去諸佛世尊所應學者，阿難皆明了知。過去時亦有斯人，聞便了知，如我今日阿難比丘瞻望方知之：『如來須是，如來不須是。』過去諸佛弟子入三昧方知未然之事，如我今日阿難比丘覩便曉了。」 ^n31

爾時，世尊告諸比丘：「我聲聞中博有所知，有勇猛精進，念不錯亂，多聞第一，堪任執事，所謂阿難比丘是。」 ^n32

時，諸比丘聞佛所說，歡喜奉行！^n33
