# 舍利弗經

如是我聞：一時，佛住舍衛國祇樹給孤獨園。 ^n1

爾時，世尊告尊者舍利弗：「所謂流者，何等為流？」 ^n2

舍利弗白佛言：「世尊所說流者，謂八聖道。」 ^n3

復問舍利弗：「〔所謂〕入流分，何等為入流分？」 ^n4

舍利弗白佛言：「世尊！有四種入流分。何等為四？謂親近善男子、聽正法、內正思惟、法次法向。」 ^n5

復問舍利弗：「入流者，成就幾法？」 ^n6

舍利弗白佛言：「有四分成就入流者。何等為四？謂於佛不壞淨、於法不壞淨、於僧不壞淨、聖戒成就。」 ^n7

佛告舍利弗：「如汝所說，流者謂八聖道。 ^n8a

入流分者有四種，謂親近善男子、聽正法、內正思惟、法次法向。 ^n8b

入流者成就四法，謂於佛不壞淨、於法不壞淨、於僧不壞淨、聖戒成就。」 ^n8c

佛說此經已，尊者舍利弗聞佛所說，歡喜奉行。^n9
