# 純陀經

如是我聞：一時，佛住波吒利弗多羅國雞林園。 ^n1

爾時，尊者阿難往詣尊者大純陀所，共相問訊已，於一面坐。 ^n2

爾時，尊者阿難語尊者純陀言：「欲有所問，寧有閑暇見答與不？」 ^n3

尊者純陀語尊者阿難言：「隨仁所問，知者當答。」 ^n4

尊者阿難問尊者純陀：「如世尊、如來、應、等正覺，所知、所見，說四大造色，施設、顯露此四大色非我。如來、應、等正覺，所知、所見，亦復說識非我耶？」 ^n5

尊者純陀語尊者阿難言：「仁者最為多聞，我從遠來詣尊者所，為問此法故。今日尊者唯願為說此義！」 ^n6

尊者阿難語純陀言：「我今問尊者，隨意見答。尊者純陀！為有眼、有色、有眼識不？」 ^n7a

答言：「有。」 ^n7b

尊者阿難復問：「為緣眼及色，生眼識不？」 ^n7c

答言：「如是。」 ^n7d

尊者阿難復問：「若眼及色，生眼識，彼因、彼緣，為常、為無常？」 ^n7e

答言：「無常。」 ^n7f

尊者阿難又問：「彼因、彼緣，生眼識，彼因、彼緣，無常變易時，彼識住耶？」 ^n7g

答曰：「不也，尊者阿難！」 ^n7h

尊者阿難復問：「於意云何？彼法若生、若滅可知，多聞聖弟子於中寧見是我、異我、相在不？」 ^n7i

答曰：「不也，尊者阿難！」 ^n7j

「耳、鼻、舌、身，於意云何？有意、有法、有意識不？」 ^n8a

答曰：「有。」 ^n8b

尊者阿難復問：「為緣意及法，生意識不？」 ^n8c

答曰：「如是。」 ^n8d

尊者阿難復問：「若意緣法，生意識，彼因、彼緣，為常、為無常？」 ^n8e

答曰：「無常。」 ^n8f

尊者阿難復問：「若因、若緣，生意識，彼因、彼緣，無常變易時，意識住耶？」 ^n8g

答曰：「不也。」 ^n8h

尊者阿難復問：「於意云何？彼法若生、若滅可知，多聞聖弟子寧於中見我、異我、相在不？」 ^n8i

答言：「不也，尊者阿難！」 ^n8j

尊者阿難語純陀言：「是故尊者！而如來、應、等正覺，所知、所見，說識亦無常。 ^n9

譬如士夫，持斧入山，見芭蕉樹，謂堪材用，斷根截葉，〔斫枝〕剝皮，求其堅實，剝至於盡，都無堅處！ ^n10

如是多聞聖弟子，正觀眼識，耳、鼻、舌、身、意識。當正觀時，都無可取，無可取故無所著，無所著故自覺涅槃：我生已盡、梵行已立、所作已作、自知不受後有。」 ^n11

彼二正士說是法時，展轉隨喜，各還其所。^n12
