# 深妙功德經

如是我聞：一時，佛住迦毘羅衛國尼拘律園中。 ^n1

爾時，釋氏摩訶男，與五百優婆塞，來詣佛所，稽首佛足，退坐一面，白佛言：「世尊！云何名優婆塞？」 ^n2

佛告摩訶男：「優婆塞者，在家淨住，乃至盡壽歸依三寶，為優婆塞，證知我。」 ^n3

摩訶男白佛言：「世尊！云何名優婆塞須陀洹？」 ^n4a

佛告摩訶男：「優婆塞須陀洹者，三結已斷、已知，謂身見、戒取、疑。摩訶男！是名優婆塞須陀洹。」 ^n4b

摩訶男白佛言：「世尊！云何名優婆塞斯陀含？」 ^n5a

佛告摩訶男：「謂優婆塞三結已斷、已知，貪、恚、癡薄。摩訶男！是名優婆塞斯陀含。」 ^n5b

摩訶男白佛言：「世尊！云何名優婆塞阿那含？」 ^n6a

佛告摩訶男：「優婆塞阿那含者，五下分結已斷、已知，謂身見、戒取、疑、貪欲、瞋恚。摩訶男！是名優婆塞阿那含。」 ^n6b

時摩訶男釋氏，顧視五百優婆塞而作是言：「奇哉！諸優婆塞在家清白，乃得如是深妙功德！」 ^n7

時摩訶男優婆塞，聞佛所說，歡喜隨喜，從坐起，作禮而去。^n8
