# 三七四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「天地大動有八因緣。
云何為八？ ^n3

比丘當知：此閻浮里地，南北二萬一千由旬，東西七千由旬，厚六萬八千由旬，水厚八萬四千由旬，火厚八萬四千由旬，火下有風厚六萬八千由旬，風下際有金剛輪，過去諸佛世尊舍利盡在彼間。比丘當知：或有是時，大風正動，火亦動；火已動，水便動；水已動，地便動，是謂第一因緣使地大動。 ^n4a

復次，菩薩從兜術天降神來下，在母胎中，是時地亦大動，是謂第二因緣使地大動。 ^n4b

復次，菩薩降神出母胎時，天地大動，是謂第三因緣使地大動。 ^n4c

復次，菩薩出家學道，成無上正真等正覺，是時天地大動，是謂第四因緣使地大動。 ^n4d

復次，若如來入無餘涅槃界而取滅度，是時天地大動，是謂第五因緣使地大動。 ^n4e

復次，有大神足比丘心得自在，隨意欲行無數變化，或分身為百千之數，復還為一，飛行虛空，石壁皆過，踊沒自由，觀地無地想，了悉空無，是時地為大動，是謂第六因緣地為大動。 ^n4f

復次，諸天大神足，神德無量，從彼命終還生彼間，由宿福行，具足諸德，捨本天形，得作帝釋、若梵天王，時地為大動，是謂第七因緣地為大動。 ^n4g

復次，若眾生命終福盡，是時諸國王不樂本邦，各各相攻伐，或飢儉死者，或刀刃死者，是時天地大動，是謂第八因緣使地大動。
如是，比丘！有八因緣使天地大動。」 ^n4h

爾時，諸比丘聞佛所說，歡喜奉行！^n5
