# 迦梨經

如是我聞：一時，佛住舍衛國祇樹給孤獨園。 ^n1

爾時，尊者摩訶迦旃延，住阿槃提國拘羅羅吒精舍。 ^n2

尊者摩訶迦旃延，晨朝著衣持缽，入拘羅羅吒，次第乞食，至迦梨迦優婆夷舍。 ^n3

時優婆夷見尊者摩訶迦旃延，即敷床坐，請令就坐。前禮尊者摩訶迦旃延足，退住一面，白尊者摩訶迦旃延：「如世尊所說，〔答僧耆多童女所問偈〕：
實義存於心，寂滅而不亂，降伏諸勇猛，可愛端正色。
一心獨靜思，服食妙禪樂，是則為遠離，世間諸伴黨。
世間諸伴黨，無習近我者。 ^n4

尊者摩訶迦旃延！世尊此偈，其義云何？」 ^n5

尊者摩訶迦旃延語優婆夷言：「姊妹！有一沙門、婆羅門言：地一切入處正受，此則無上，為求此果。 ^n6

姊妹！若沙門、婆羅門於地一切入處正受，清淨鮮白者，則見其本、見患、見滅、見滅道跡。以見本、見患、見滅、見滅道跡故，得真實義存於心，寂滅而不亂。姊妹！如是水一切入處、火一切入處、風一切入處、青一切入處、黃一切入處、赤一切入處、白一切入處、空一切入處、識一切入處，為無上者，為求此果。姊妹！若有沙門、婆羅門，乃至於識處一切入處正受，清淨鮮白者，見本、見患、見滅、見滅道跡。以見本、見患、見滅、見滅道跡故，是則實義存於心，寂滅而不亂，善見、善入。是故世尊答僧耆多童女所問偈：
實義存於心，寂滅而不亂，降伏諸勇猛，可愛端正色。
一心獨靜思，服食妙禪樂，是則為遠離，世間之伴黨。
世間諸伴黨，無習近我者。 ^n7

如是姊妹！我解世尊以如是義故，說如是偈。」 ^n8

優婆夷言：「善哉！尊者說真實義，唯願尊者受我請食。」 ^n9

時尊者摩訶迦旃延，默然受請。 ^n10

時迦梨迦優婆夷，知尊者摩訶迦旃延受請已，即辦種種淨美飲食，恭敬尊重，自手奉食。 ^n11

時優婆夷知尊者摩訶迦旃延食已，洗缽，澡嗽訖，敷一卑坐，於尊者摩訶迦旃延前恭敬聽法。 ^n12

尊者摩訶迦旃延，為迦梨迦優婆夷種種說法，示、教、照、喜。示、教、照、喜已，從座起而去。^n13
