# 四一八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有眾生奉行十法，便生天上；又行十法，便生惡趣；又行十法，入涅槃界。 ^n3

云何修行十法，生惡趣中？
於是，有人殺生、盜劫、淫泆、妄言、綺語、惡口、兩舌鬥亂彼此、嫉妬、瞋恚、興起邪見，是謂十法。其有眾生，行此十法，入惡趣中。 ^n4

云何修行十法，得生天上？
於是，有人不殺，不盜，不淫，不妄言、綺語、惡口，不兩舌鬥亂彼此，不嫉妬、恚害、興起邪見。若有人行此十法者，便生天上。 ^n5

云何修行十法，得至涅槃？
所謂十念，念佛、念法、念比丘僧、念天、念戒、念施、念休息、念安般、念身、念死，是謂修行十法，得至涅槃。 ^n6

比丘當知：其生天及惡趣者，當念捨離；其十法得至涅槃者，善修奉行。如是，比丘！當作是學！」 ^n7

爾時，諸比丘聞佛所說，歡喜奉行！^n8
