# 斷色苦經

如是我聞：一時，佛住在摩拘羅山。 ^n1

時〔有〕侍者比丘，名曰羅陀。 ^n2

時有眾多外道出家，詣尊者羅陀所，共相問訊已，退坐一面，問尊者羅陀言：「汝何故於沙門瞿曇所出家修梵行？」 ^n3

尊者羅陀答言：「我為斷苦故，於世尊所出家修梵行。」 ^n4

復問：「汝為斷何等苦故，於沙門瞿曇所出家修梵行？」 ^n5

羅陀答言：「為斷色苦故，於世尊所出家修梵行；斷受、想、行、識苦故，於世尊所出家修梵行。」 ^n6

時諸外道出家聞尊者羅陀所說，心不喜，從坐起，呵罵而去。 ^n7

爾時，尊者羅陀，知諸外道出家去已，作是念：我向如是說，將不毀謗世尊耶？如說說耶？如法說、法次法說耶？將不為他難問詰責墮負處耶？」 ^n8

爾時尊者羅陀，晡時從禪覺，往詣佛所，稽首佛足，卻住一面。以其上事，具白佛言：「世尊！我向所說，得無過耶？將不毀謗世尊耶？不為他人難問詰責墮負處耶？如說說耶？如法說、法次法說耶？」 ^n9

佛告羅陀：「汝成實說，不毀如來，如說說、如法說、法次法說。
所以者何？羅陀！色苦，為斷彼苦故，出家修梵行；受、想、行、識苦，為斷彼苦故，出家修梵行。」 ^n10

佛說此經已，羅陀比丘聞佛所說，歡喜奉行。^n11
