# 非我經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「色非是我。若色是我者，不應於色病、苦生；亦〔應〕於色欲令如是，不令如是。以色無我故，於色有病、有苦生；亦〔不〕得於色欲令如是，不令如是。 ^n2a

受、想、行、識，亦復如是。 ^n2b

比丘！於意云何？色為是常、為無常耶？」 ^n3a

比丘白佛：「無常，世尊！」 ^n3b

「比丘！若無常者，是苦不？」 ^n3c

比丘白佛：「是苦，世尊！」 ^n3d

「若無常、苦，是變易法，多聞聖弟子，於中寧見有我、異我、相在不？」 ^n3e

比丘白佛：「不也，世尊！」 ^n3f

「受、想、行、識，亦復如是。 ^n4

是故，比丘！諸所有色，若過去、若未來、若現在，若內、若外，若麤，若細，若好、若醜，若遠、若近，彼一切非我、不異我、不相在，如是觀察。 ^n5a

受、想、行、識，亦復如是。 ^n5b

比丘！多聞聖弟子，於此五受陰非我、非我所，如實觀察。 ^n6a

如實觀察已，於諸世間都無所取，無所取故無所著，無所著故自覺涅槃：我生已盡、梵行已立、所作已作、自知不受後有。」 ^n6b

佛說此經已，諸比丘聞佛所說，歡喜奉行。^n7
