# 人間經

如是我聞：一時，佛在拘薩羅人間遊行。 ^n1

〔在徙迦帝〕聚落、墮鳩羅聚落二村中間，一樹下坐，入〔晝〕正受。 ^n2

時有豆磨種姓婆羅門，隨彼道行，尋佛後來。見佛腳跡，千幅輪相，印文顯現，齊輻圓輞，眾好滿足。 ^n3

見已作是念：我未曾見人間有如是足跡，今當隨跡以求其人。 ^n4

即尋腳跡至於佛所，來見世尊坐一樹下，入晝正受，嚴容絕世，諸根澄靜，其心寂定，第一調伏，〔止觀〕成就，光相巍巍，猶若金山。見已白言：「為是天耶？」 ^n5

佛告婆羅門：「我非天也。」 ^n6

「為龍、夜叉、乾闥婆、阿修羅、迦樓羅、緊那羅、摩〔怙〕羅伽、人非人等？」 ^n7

佛告婆羅門：「我非龍乃至人非人也。」 ^n8

婆羅門白佛：「若言非天、非龍，乃至非人、非非人，為是何等？」 ^n9

爾時，世尊說偈答言：
天龍乾闥婆，緊那羅夜叉，無善阿修羅，諸摩怙羅伽，人與非人等，悉由煩惱生。如是煩惱漏，一切我已捨，已破已磨滅，如芬陀利生，雖生於水中，而未曾著水，我雖生世間，不為世間著。歷劫常選擇，純苦無暫樂，一切有為行，悉皆生滅故。離垢不傾動，已拔諸劍刺，究竟生死際，故名為佛陀。 ^n10

佛說此經已，豆摩種婆羅門聞佛所說，歡喜隨喜，從路而去。
〔慢、優竭提、僧伽羅，生聽、極老，比丘、種作及梵天。
佛陀、輪相為第十。〕^n11
