# 四五○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「依雪山上有大高廣之樹，五事長大。
云何為五？根不移動，皮極厚大，枝節遠蔭，靡所不覆，葉極茂盛。是謂，比丘！依雪山上有此大樹極為俊好。 ^n3

今善男子、善女人亦復如是，依豪族之處，五事長益。
云何為五？所謂信長益、戒長益、聞長益、施長益、慧長益。
是謂，比丘！信善男子、善女人依豪族家，成就此五事。
是故，比丘！當求方便，成就信、戒、聞、施、智慧。」 ^n4

爾時，世尊便說斯偈：
猶如雪山樹，五事功德成；根皮枝節廣，陰葉極茂盛。
有信善男女，五事功德成；信戒聞惠施，智慧遂增益。 ^n5

「如是，比丘！當作是學！」 ^n6

爾時，諸比丘聞佛所說，歡喜奉行！^n7
