# 佛為根本經

如是我聞：一時，佛住舍衛國祇樹給孤獨園。 ^n1

爾時，尊者摩訶迦葉，住舍衛國東園鹿子母講堂。晡時從禪覺，來詣佛所，稽首佛足，退坐一面。 ^n2

爾時，世尊告摩訶迦葉：「汝當為諸比丘說法，教誡教授。
所以者何？我常為諸比丘說法，教誡教授，汝亦應爾。」 ^n3

尊者摩訶迦葉白佛言：「世尊！今諸比丘，難可為說法，教誡教授。有諸比丘，聞所說法，不忍、不喜。」 ^n4

佛告摩訶迦葉：「汝何因緣作如是說？」 ^n5

摩訶迦葉白佛言：「世尊是法根、法眼、法依，唯願世尊為諸比丘說法。諸比丘聞已，當受奉行。」 ^n6

佛告迦葉：「諦聽！善思！當為汝說。」 ^n7

佛告迦葉：「昔日，阿練若比丘，於阿練若比丘所，歎說阿練若法；於乞食比丘所，歎說乞食功德；於糞掃衣比丘所，歎說糞掃衣功德；若少欲、知足，修行遠離，精勤方便，正念、正定，智慧漏盡身作証比丘所，隨其所行，讚歎稱說。迦葉！若於阿練若所歎說阿練若法，乃至漏盡比丘所歎說漏盡身作證。若見其人，悉共語言，隨宜慰勞善來者：汝名何等？為誰弟子？讓座令坐，歎其賢善。如其法像類，有沙門義，有沙門欲。如是讚嘆時，若彼同住、同遊者，則便決定隨順彼行，不久亦當同其所見，同其所欲。」 ^n8

佛告迦葉：「若是年少比丘，見彼阿練若比丘來，讚歎阿練若法；乃至漏盡身作證。彼年少比丘，應起出迎，恭敬禮拜問訊，乃至彼同住者，不久當得自義饒益。如是恭敬者，長夜當得安樂饒益。」 ^n9

佛告迦葉：「今日，比丘見彼來者，知見大德，能感財利：衣被、飲食、床臥、湯藥者，與共言語，恭敬問訊，歎言善來：何某名字？為誰弟子？歎其福德，能感大利：衣被、飲食、臥具、湯藥。若與尊者相習近者，亦當豐足衣被、飲食、臥具、湯藥。若復年少比丘，見彼來者大智大德，能感財利：衣被、飲食、臥具、湯藥者，疾起出迎，恭敬問訊，歎言善來：大智大德，能感大利：衣被、飲食、臥具、湯藥。迦葉！如是年少比丘，長夜當得非義、不饒益苦。 ^n10

如是迦葉！斯等比丘，為沙門患，為梵行溺，為大映障，惡不善法，煩惱之患，重受諸有，熾然生死，未來苦報，生老病死、憂悲惱苦。 ^n11

是故迦葉！當如是學：〔習〕阿練若，於阿練若所稱譽讚歎；糞掃衣，乞食，少欲知足，修行遠離，精勤方便，正念、正定，正智漏盡身作證者，稱譽讚歎，當如是學。」 ^n12

佛說此經已，尊者摩訶迦葉聞佛所說，歡喜隨喜，作禮而去。^n13
