# 一七四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此二法，不可敬待，亦不足愛著，世人所捐棄。
云何為二法？怨憎共會，此不可敬待，亦不足愛著，世人所捐棄；恩愛別離，不可敬待，亦不足愛著，世人所捐棄。
是謂比丘！有此二法，世人所不喜，不可敬待。 ^n3

比丘！復有二法，世人所不棄。
云何為二法？怨憎別離，世人之所喜；恩愛集一處，甚可愛敬，世人之所喜。
是謂比丘！有此二法，世人所喜。 ^n4

我今說此怨憎共會、恩愛別離；復說怨憎別離、恩愛共會，有何義？有何緣？」 ^n5

比丘報曰：「世尊諸法之王，唯願世尊與我等說，諸比丘聞已，當共奉行！」 ^n6

世尊告曰：「諦聽！善思念之，吾當為汝分別說之。諸比丘！此二法由愛興，由愛生，由愛成，由愛起。
當學除其愛，不令使生。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
