# 取著經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「取故生著，不取則不著。諦聽！善思！當為汝說。」 ^n2

比丘白佛：「唯然，受教。」 ^n3

佛告比丘：「云何取故生著？ ^n4a

愚癡無聞凡夫，於色見是我、異我、相在，見色是我、我所而取。取已，彼色若變、若異，心亦隨轉；心隨轉已，亦生取著攝受心住。攝受心住故，則生恐怖、障礙、心亂，以取著故。 ^n4b

愚癡無聞凡夫，於受、想、行、識見我、異我、相在，見識是我、我所而取。取已，彼識若變、若異，彼心隨轉，心隨轉故則生取著攝受心住。住已，則生恐怖、障礙、心亂，以取著故。 ^n4c

是名取著。 ^n4d

云何名不〔取〕著？ ^n5a

多聞聖弟子，於色不見我、異我、相在，於色不見我、我所而取。不見我、我所而取〔已〕，彼色若變、若異，心不隨轉；心不隨轉故，不生取著攝受心住。不攝受〔心〕住故，則不生恐怖、障礙、心亂，〔以〕不取著故。 ^n5b

如是受、想、行、識，不見我、異我、相在，不見我、我所而取，彼識若變、若異，心不隨轉，心不隨轉故，不取著攝受心住。不攝受心住故，心不恐怖、障礙、心亂，以不取著故。 ^n5c

是名不取著。 ^n5d

是名取著、不取著。」 ^n6

佛說此經已，諸比丘聞佛所說，歡喜奉行。^n7
