# 覺經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。云何為五？色受陰，受、想、行、識受陰。 ^n2

若諸沙門、婆羅門見有我者，一切皆於此五受陰見我。 ^n3

諸沙門、婆羅門，見色是我，色異我，我在色，色在我。 ^n4a

見受、想、行、識是我，識異我，我在識，識在我。 ^n4b

愚癡無聞凡夫，以無明故，見色是我、異我、相在，言我真實不捨。以不捨故，諸根增長；諸根長已，增諸觸。六觸入處所觸故，愚癡無聞凡夫起苦、樂覺，從觸入處起。何等為六？謂眼觸入處，耳、鼻、舌、身、意觸入處。如是比丘！有意界、法界、無明界。愚癡無聞凡夫，無明觸故，起有覺、無覺、有無覺；我勝覺、我等覺、我卑覺；我知、我見覺。如是知、如是見覺，皆由六觸入故。 ^n5a

多聞聖弟子，於此六觸入處，捨離無明而生明，不生有覺、無覺、有無覺；勝覺、等覺、卑覺；我知、我見覺。如是知、如是見已，先所起無明觸滅，後明觸覺起。」 ^n5b

佛說此經已，諸比丘聞佛所說，歡喜奉行。^n6
