# 須達經

如是我聞：一時，佛住舍衛國祇樹給孤獨園。 ^n1

時須達長者往詣佛所，稽首佛足，於一面坐，白佛言：「世尊！此四聖諦，為漸次無間等？為一頓無間等？」 ^n2

佛告長者：「此四聖諦，漸次〔無間等〕，非頓無間等。」 ^n3a

佛告長者：「若有說言：於苦聖諦未無間等，而於彼苦集聖諦、苦滅聖諦、苦滅道跡聖諦無間等者，此說不應。
所以者何？若於苦聖諦未無間等，而欲於苦集聖諦、苦滅聖諦、苦滅道跡聖諦無間等者，無有是處。 ^n3b

猶如有人，兩細樹葉連合為器，盛水持行，無有是處。 ^n4a

如是於苦聖諦未無間等，而欲於苦集聖諦、苦滅聖諦、苦滅道跡聖諦無間等者，無有是處。 ^n4b

譬如有人，取蓮華葉連合為器，盛水遊行，斯有是處。 ^n5a

如是長者！於苦聖諦無間等已，而欲於苦集聖諦、苦滅聖諦、苦滅道跡聖諦無間等者，斯有是處。 ^n5b

是故，長者！於四聖諦未無間等者，當勤方便，起增上欲，學無間等。」 ^n6

佛說此經已，諸比丘聞佛所說，歡喜奉行。^n7
