# 失牛經

如是我聞：一時，佛住毘舍離國大林精舍。 ^n1

時有毘梨耶婆羅豆婆遮婆羅門，晨朝買牛，未償其價，即日失牛，六日不見。 ^n2

時婆羅門為覓牛故，至大林精舍，遙見世尊，坐一樹下，儀容挺特，諸根清淨，其心寂默，成就止觀，其身金色，光明焰照。見已，即詣其前而說偈言：
云何無所求，空寂在於此？獨一處空閑，而得心所樂。 ^n3

爾時，世尊說偈答言：
若失若復得，於我心不亂。婆羅門當知！莫謂彼如我，
心計於得失，其心不自在。 ^n4

時婆羅門復說偈言：
最勝梵志處，如比丘所說，我今當自說，真實語諦聽。沙門今定非，晨朝失牛者，六日求不得，是故安樂住。沙門今定非，種殖胡麻田，慮其草荒沒，是故安樂住。沙門今定非，種稻田乏水，畏葉枯便死，是故安樂住。沙門今定無，寡女有七人，悉養孤遺子，是故安樂住。沙門今定無，七不愛念子，放逸多負債，是故安樂住。沙門今定無，債主守其門，求索長息財，是故安樂住。沙門今定無，七領重臥具，憂勤擇諸蟲，是故安樂住。沙門今定無，赤眼黃髮婦，晝夜聞惡聲，是故安樂住。沙門今定無，空倉群鼠戲，常憂其羸乏，是故安樂住。 ^n5

爾時，世尊說偈答言：
我今日定不，晨朝失其牛，六日求不得，是故安樂住。我今日定無，種殖胡麻田，常恐其荒沒，是故安樂住。我今日定無，種稻田乏水，畏葉便枯死，是故安樂住。我今日定無，寡女有七人，悉養孤遺子，是故安樂住。我今日定無，七不愛念子，放逸多負債，是故安樂住。我今日定無，債主守其門，求索長息財，是故安樂住。我今日定無，七領重臥具，憂勤擇諸蟲，是故安樂住。我今日定無，黃頭赤眼婦，晝夜聞惡聲，是故安樂住。我今日定無，空倉群鼠戲，常憂其羸乏，是故安樂住。不捨念不念，眾生安樂住，斷欲離恩愛，而得安樂住。 ^n6

爾時，世尊為精進婆羅豆婆遮婆羅門，種種說法，示、教、照、喜。 ^n7

如佛常法，次第說法：布施、持戒，乃至於正法中心得無畏；即從座起，合掌白佛：「我今得於正法律，出家學道，成比丘分，修梵行不？」 ^n8

佛告婆羅門：「汝今可得於正法律出家，受具足，修諸梵行。乃至得阿羅漢，心善解脫。」 ^n9

爾時，精進婆羅豆婆遮婆羅門得阿羅漢，緣自覺知，得解脫樂，而說偈言：
我今甚欣樂，大仙法之上，得離貪欲樂，不空見於佛。^n10
