# 羅漢經

如是我聞：一時，佛在舍衛國祇樹給孤獨園。 ^n1

時有天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。 ^n2

時彼天子說偈白佛：
若羅漢比丘，漏盡持後身，頗說言有我，及說我所不？ ^n3

爾時，世尊說偈答言：
若羅漢比丘，漏盡持後身，亦說言有我，及說有我所。 ^n4

時彼天子復說偈言：
若羅漢比丘，自所作已作，已盡諸有漏，唯持最後身，何言說有我？說何是我所？ ^n5

爾時，世尊說偈答言：
若羅漢比丘，自所作已作，一切諸漏盡，唯持最後身。說我漏已盡，亦不著我所，善解世名字，平等假名說。 ^n6

時彼天子聞佛所說，歡喜隨喜，稽首佛足，即沒不現。^n7
