# 五比丘經

如是我聞：一時，佛住〔波羅柰國〕仙人住處鹿野苑中。 ^n1

爾時，世尊告餘五比丘：「色非有我。若色有我者，於色不應病、苦生；亦〔得〕於色欲令如是，不令如是。以色無我故，於色有病、有苦生；亦〔不得〕於色欲令如是，不令如是。 ^n2a

受、想、行、識，亦復如是。 ^n2b

比丘！於意云何？色為是常、為無常耶？」 ^n3a

比丘白佛：「無常，世尊！」 ^n3b

「比丘！若無常者，是苦耶？」 ^n3c

比丘白佛：「是苦，世尊！」 ^n3d

「比丘！若無常、苦，是變易法，多聞聖弟子，寧於中見是我、異我、相在不？」 ^n3e

比丘白佛：「不也，世尊！」 ^n3f

「受、想、行、識，亦復如是。 ^n4

是故，比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、非我所，如實觀察。 ^n5a

受、想、行、識，亦復如是。 ^n5b

比丘！多聞聖弟子，於此五受陰，見非我、非我所，如是觀察。 ^n6a

〔如是觀察已〕，於諸世間都無所取，無所取故無所著，無所著故自覺涅槃：我生已盡、梵行已立、所作已作、自知不受後有。」 ^n6b

佛說此經已，餘五比丘不起諸漏，心得解脫。 ^n7

佛說此經已，諸比丘聞佛所說，歡喜奉行。^n8
