# 三一二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「女人有五欲想。
云何為五欲想？一者生豪貴之家，二者嫁適富貴之家，三者使我夫主言從語用，四者多有兒息，五者在家獨得由己。
是謂比丘！女人有此五事可欲之想。 ^n3

如是，比丘！我比丘亦有五事可欲之想。
云何為五？所謂禁戒、多聞、三昧成就、智慧、智慧解脫。
是謂比丘！有此五事可欲之法。」 ^n4

爾時，世尊便說此偈：
我生豪族種，亦適富貴家；能役使夫主，非福不剋獲。
使我饒兒息，香華自嚴飾；雖有此想念，非福不剋獲。
信戒而成就，三昧不移動；智慧亦成就，懈怠而不剋。
尋欲得道果，不由生死淵；願欲至涅槃，懈怠而不剋。 ^n5

如是，諸比丘！當求方便，行於善法，除去不善法，漸當前進，無有中悔之心。如是，諸比丘！當作是學！」 ^n6

爾時，諸比丘聞佛所說，歡喜奉行！^n7
