# 十力經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若比丘於色生厭、離欲、滅盡、不起〔諸漏，心善〕解脫，是名阿羅訶、三藐三佛陀。 ^n2a

受、想、行、識，亦如是說。 ^n2b

若復比丘！於色生厭、離欲、〔滅盡〕、不起〔諸漏，心善〕解脫者，是名阿羅漢慧解脫。 ^n3a

受、想、行、識，亦如是說。 ^n3b

諸比丘！如來、應、等正覺，阿羅漢慧解脫，有何種種別異？」 ^n4

諸比丘白佛：「世尊是法根、法眼、法依，唯願為說，諸比丘聞已，當受奉行。」 ^n5

佛告比丘：「諦聽！善思！當為汝說。如來、應、等正覺者，先未聞法，能自覺知，現法自知，得三菩提；於未來世，能說正法覺諸聲聞，所謂四念處、四正斷、四如意足、五根、五力、七覺分、八聖道分。是名如來、應、等正覺，所未得法能得，未制梵行能制，能善知道，善說道，為眾將導；然後聲聞成就隨法，隨道，樂奉大師教誡教授，善於正法。是名如來、應、等正覺，阿羅漢慧解脫，種種別異。 ^n6

復次，五學力、如來十力。 ^n7

何等為〔五〕學力？ ^n8a

謂信力、精進力、念力、定力、慧力。 ^n8b

何等為如來十力？ ^n9

謂如來處非處如實知，是名如來初力。若成就此力者，如來、應、等正覺得先佛最勝處智，轉於梵輪，於大眾中能師子吼而吼。 ^n10a

復次，如來於過去、未來、現在，業法受、因事報如實知，是名第二如來力。如來、應、等正覺成就此力，得先佛〔最勝處智〕，能轉梵輪，於大眾中作師子吼而吼。 ^n10b

復次，如來、應、等正覺，〔禪定〕、解脫、三昧、正受，染惡、清淨處淨如實知，是名如來第三力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10c

復次，如來知眾生種種諸根差別如實知，是名如來第四力。若成就此力，如來、應、等正覺得先佛最勝處智，能轉梵輪，於大眾中師子吼而吼。 ^n10d

復次，如來悉知眾生種種意解如實知，是名第五如來力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10e

復次，如來悉知世間眾生種種諸界如實知，是名第六如來力。若於此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10f

復次，如來於一切至處道如實知，是名第七如來力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10g

復次，如來於過去宿命種種事憶念，從一生至百千生，從一劫至百千劫，我爾時於彼生，如是族、如是姓、如是名、如是食、如是苦樂覺、如是長壽、如是久住、如是壽分齊，我於彼處死此處生，此處死〔彼處生〕，如是行、如是因，如是方宿命所更，悉如實知，是名第八如來力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10h

復次，如來以天眼淨過於人眼，見眾生死時、生時，妙色、惡色，下色、上色，向於惡趣、向於善趣，隨業法受，悉如實知。此眾生身惡業成就，口、意惡業成就，謗毀賢聖，受邪見業，以是因緣，身壞命終墮惡趣，生地獄中。此眾生身善行，口、意善行，不謗賢聖，正見業法受，彼因、彼緣，身壞命終，生善趣天上，悉如實知，是名第九如來力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10i

復次，如來諸漏已盡，無漏心解脫，慧解脫，現法自知身作證：我生已盡、梵行已立、所作已作、自知不受後有。是名為第十如來力。若此力成就，如來、應、等正覺得先佛最勝處智，能轉梵輪，於大眾中師子吼而吼。 ^n10j

如此十力，唯如來成就，是名如來與聲聞種種差別。」 ^n11

佛說此經已，諸比丘聞佛所說，歡喜奉行。^n12
