# 劫波所問經

如是我聞：一時，佛住舍衛國祇樹給孤獨園。 ^n1

爾時，有比丘名劫波，來詣佛所，頭面禮足，卻住一面，白佛言：「如世尊說比丘心得善解脫，世尊！云何比丘心得善解脫？」 ^n2

爾時，世尊告劫波曰：「善哉！善哉！能問如來心善解脫。善哉劫波！諦聽！諦聽！善思念之，當為汝說。 ^n3

劫波！當觀知諸所有色，若過去、若未來、若現在，若內、若外，若麤、若細，若好、若醜，若遠、若近，彼一切悉皆無常。正觀無常已，色愛即除；色愛除已，心善解脫。 ^n4a

如是觀受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切悉皆無常。正觀無常已，識愛即除；識愛除已，〔心善解脫〕。 ^n4b

劫波！如是比丘心善解脫者，如來說名心善解脫。
所以者何？愛欲斷故；愛欲斷者，如來說名心善解脫。」 ^n5

時劫波比丘聞佛所說，心大歡喜，禮佛而退。 ^n6

爾時，劫波比丘受佛教已，獨一靜處，專精思惟，不放逸住，乃至自知不受後有，心善解脫，成阿羅漢。^n7
