# 歡喜經

如是我聞：一時，佛住舍衛國祇樹給孤獨園。 ^n1

時有天子名悉鞞梨，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子而說偈言：
諸天及世人，於食悉欣樂，頗有諸世間，福樂自隨逐？ ^n3

爾時，世尊說偈答言：
淨信心惠施，此世及後世，隨其所至處，福報常影隨。是故當捨慳，行無垢惠施，施已心歡喜，此世他世受。 ^n4

時彼悉鞞梨天子白佛言：「奇哉世尊！善說斯義：淨信心惠施，此世及他世，隨其所至處，福報常影隨。是故當捨慳，行無垢惠施，施已心歡喜，此世他世受。」 ^n5

悉鞞梨天子白佛言：「世尊！我自知過去世時，曾為國王，名悉鞞梨。於四城門普施為福；於其城內有四交道，亦於其中布施作福。 ^n6a

時有第一夫人來語我言：大王大作福德，而我無力修諸福業。 ^n6b

我時告言：城東門外布施作福，悉皆屬汝。 ^n6c

時諸王子復來白我：大王多作功德，夫人亦同，而我無力作諸福業，我今願得依於大王，少作功德。 ^n6d

我時答言：城南門外所作施福，悉皆屬汝。 ^n6e

時有大臣復來白我：今日大王多作功德，夫人、王子悉皆共之，而我無力作諸福業，願依大王少有所作。 ^n6f

我時告言：城西門外所作施福，悉皆屬汝。 ^n6g

時諸將士復來白我：今日大王多作功德，夫人、太子及諸大臣，悉皆共之，唯我無力能修福業，願依大王得有所作。 ^n6h

我時答言：城北門外所作施福，悉皆屬汝。 ^n6i

國中庶民復來白我：今日大王多作功德，夫人、王子、大臣、諸將，悉皆共之，唯我無力不能修福，願依大王少有所作。 ^n6j

我時答言：於其城內四交道頭，所作施福，悉屬汝等。 ^n6k

爾時，國王、夫人、王子、大臣、將士、庶民，悉皆惠施，作諸功德，我先所作惠施功德，於玆則斷。 ^n6l

時我所使諸作福者，還至我所，為我作禮，而白我言：大王當知！諸修福處，夫人、王子、大臣、將士、及諸庶民，各據其處行施作福，大王所施，於玆則斷。 ^n6m

我時答言：善男子！諸方邊國，歲輸財物應入我者，分半入庫，分其半分，即於彼處惠施作福。 ^n6n

彼聞教旨，往詣邊國，集諸財物，半送於庫，半留於彼惠施作福。 ^n6o

我先長夜如是惠施作福，長夜常得可愛、可念、可意福報，常受快樂，無有窮極，以斯福業及福果、福報，悉皆入於大功德聚數。 ^n6p

譬如五大河，合為一流，所謂恆河、耶蒲那、薩羅由、伊羅跋提、摩醯，如是五河合為一流，無有人能量其河水，百千萬億斗斛之數，彼大河水得為大水聚數。我亦如是，所作功德果、功德報、不可稱量，悉得入於大功德聚數。」 ^n6q

爾時，悉鞞梨天子聞佛所說，歡喜隨喜，稽首佛足，即沒不現。^n7
