# 法相壞經

如是我聞：一時，佛住舍衛國祇樹給孤獨園。 ^n1

爾時，尊者摩訶迦葉，住舍衛國東園鹿子母講堂。晡時從禪覺，往詣佛所，稽首禮足，退坐一面，白佛言：「世尊！何因何緣，世尊先為諸聲聞少制戒，時多有比丘心樂習學？今多為聲聞制戒，而諸比丘少樂習學？」 ^n2

佛言：「如是，迦葉！命濁、煩惱濁、劫濁、眾生濁、見濁眾生，善法退減故，大師為諸聲聞多制禁戒，少樂習學。 ^n3

迦葉！譬如劫欲壞時，真寶未滅，有諸相似偽寶出於世間；偽寶出已，真寶則沒。如是迦葉！如來正法欲滅之時，有相似像法生；相似像法出世間已，正法則滅。譬如大海中船，載多珍寶，則頓沈沒，如來正法則不如是，漸漸〔消滅〕。 ^n4

如來正法，不為地界所壞，不為水、火、風界所壞。乃至惡眾生出世，樂行諸惡，欲行諸惡，成就諸惡；非法言法，法言非法，非律言律，律言非律。以相似法句、味熾然，如來正法於此則沒。 ^n5

迦葉！有五因緣，能令如來正法沈沒。何等為五？若比丘於大師所，不敬、不重、不下意供養，於大師所不敬、不重、不下意供養已，然復〔依倚〕而住；若法；若學；若隨順教；若諸梵行，大師所稱歎者，不敬、不重、不下意供養，而依止住。是名迦葉！五因緣故，如來正法於此沈沒。 ^n6a

迦葉！有五因緣，令如來法律，不沒、不忘、不退。何等為五？若比丘於大師所，恭敬、尊重、下意供養，依止而住；若法；若學；若隨順教；若諸梵行，大師所稱歎者，恭敬、尊重、下意供養，依止而住。迦葉！是名五因緣，如來法律，不沒、不忘、不退。 ^n6b

是故迦葉！當如是學：於大師所當修恭敬、尊重、下意供養，依止而住；若法；若學；若隨順教；若諸梵行，大師所讚歎者，恭敬、尊重、下意供養，依止而住。」 ^n7

佛說是經已，尊者摩訶迦葉歡喜隨喜，作禮而去。
〔月喻、施與，角勝、無信，佛為根本。〕
〔極老、納衣重，是時、眾減少，外道、法損壞。〕^n8
