# 食經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五蓋、七覺分，有食、無食，我今當說。諦聽！善思！當為汝說。 ^n2

譬如身依食而立非不食，如是五蓋依於食而立非不食。 ^n3

貪欲蓋以何為食？ ^n4a

謂〔觸淨〕相，於彼不正思惟，未起貪欲令起，已起貪欲能令增廣。 ^n4b

是名欲愛蓋之食。 ^n4c

何等為瞋恚蓋食？ ^n5a

謂障礙相，於彼不正思惟，未起瞋恚蓋令起，已起瞋恚蓋能令增廣。 ^n5b

是名瞋恚蓋食。 ^n5c

何等為睡眠蓋食？ ^n6a

有五法。何等為五？微弱、不樂、欠呿、多食、懈怠。於彼不正思惟，未起睡眠蓋令起，已起睡眠蓋能令增廣。 ^n6b

是名睡眠蓋食。 ^n6c

何等為掉、悔蓋食？ ^n7a

有四法。何等為四？謂親屬覺、人眾覺、天覺、本所經娛樂覺。自憶念、他人令憶念而生覺。於彼起不正思惟，未起掉、悔令起，已起掉、悔令其增廣。 ^n7b

是名掉悔蓋食。 ^n7c

何等為疑蓋食？ ^n8a

有三世。何等為三？謂過去世、未來世、現在世。於過去世猶豫，未來世猶豫，現在世猶豫。於彼起不正思惟，未起疑蓋令起，已起疑蓋能令增廣。 ^n8b

是名疑蓋食。 ^n8c

譬如身依於食而得長養非不食，如是七覺分依食而住，依食長養非不食。 ^n9

何等為念覺分不食？ ^n10a

為四念處不思惟，未起念覺分不起，已起念覺分令退。 ^n10b

是名念覺分不食。 ^n10c

何等為擇法覺分不食？ ^n11a

謂於善法〔選擇〕、於不善法選擇，於彼不思惟，未起擇法覺分令不起，已起擇法覺分令退。 ^n11b

是名擇法覺分不食。 ^n11c

何等為精進覺分不食？ ^n12a

謂四正斷，於彼不思惟，未起精進覺分令不起，已起精進覺分令退。 ^n12b

是名精進覺分不食。 ^n12c

何等為喜覺分不食？ ^n13a

有喜、有喜處法，於彼不思惟，未起喜覺分不起，已起喜覺分令退。 ^n13b

是名喜覺分不食。 ^n13c

何等為猗覺分不食？ ^n14a

有身猗息及心猗息，於彼不思惟，未生猗覺分不起，已生猗覺分令退。 ^n14b

是名猗覺分不食。 ^n14c

何等為定覺分不食？ ^n15a

有四禪，於彼不思惟，未起定覺分不起，已起定覺分令退。 ^n15b

是名定覺分不食。 ^n15c

何等為捨覺分不食？ ^n16a

有三界，謂斷界、無欲界、滅界。於彼不思惟，未起捨覺分不起，已起捨覺分令退。 ^n16b

是名捨覺分不食。 ^n16c

〔譬如身依食而立非不食，如是五蓋依於食而立非不食。〕 ^n17

何等為貪欲蓋不食？ ^n18a

謂不淨觀，於彼思惟，未起貪欲蓋不起，已起貪欲蓋令斷。 ^n18b

是名貪欲蓋不食。 ^n18c

何等為瞋恚蓋不食？ ^n19a

彼慈心〔思惟已〕，未生瞋恚蓋不起，已生瞋恚蓋令滅。 ^n19b

是名瞋恚蓋不食。 ^n19c

何等為睡眠蓋不食？ ^n20a

彼明照〔思惟已〕，未生睡眠蓋不起，已生睡眠蓋令滅。 ^n20b

是名睡眠蓋不食。 ^n20c

何等為掉悔蓋不食？ ^n21a

彼寂止〔思惟已〕，未生掉悔蓋不起，已生掉悔蓋令滅。 ^n21b

是名掉悔蓋不食。 ^n21c

何等為疑蓋不食？ ^n22a

彼緣起法〔思惟已〕，未生疑蓋不起，已生疑蓋令滅。 ^n22b

是名疑蓋不食。 ^n22c

譬如身依食而住，依食而立，如是七覺分依食而住，依食而立。 ^n23

何等為念覺分食？ ^n24a

謂四念處思惟已，未生念覺分令起，已生念覺分轉生令增廣。 ^n24b

是名念覺分食。 ^n24c

何等為擇法覺分食？ ^n25a

有擇善法、有擇不善法，彼思惟已，未生擇法覺分令起，已生擇法覺分重生令增廣。 ^n25b

是名擇法覺分食。 ^n25c

何等為精進覺分食？ ^n26a

彼四正斷〔思惟已〕，未生精進覺分令起，已生精進覺分重生令增廣。 ^n26b

是名精進覺分食。 ^n26c

何等為喜覺分食？ ^n27a

有喜、有喜處，彼〔思惟已〕，未生喜覺分令起，已生喜覺分重生令增廣。 ^n27b

是名喜覺分食。 ^n27c

何等為猗覺分食？ ^n28a

有身猗息、心猗息，〔思惟已〕，未生猗覺分令起，已生猗覺分重生令增廣。 ^n28b

是名猗覺分食。 ^n28c

何等為定覺分食？ ^n29a

謂有四禪，〔思惟已〕，未生定覺分令生起，已生定覺分重生令增廣。 ^n29b

是名定覺分食。 ^n29c

何等為捨覺分食？ ^n30a

有三界。何等〔為〕三？謂斷界、無欲界、滅界。彼〔思惟已〕，未生捨覺分令起，已生捨覺分重生令增廣。 ^n30b

是名捨覺分食。」 ^n30c

佛說此經已，諸比丘聞佛所說，歡喜奉行。^n31
