# 十二經

如是我聞：一時，佛住迦毗羅衛國尼拘律園中。 ^n1

時有眾多比丘，集於食堂，為世尊縫衣。 ^n2

時釋氏摩訶男，聞諸比丘集於食堂，為世尊縫衣。世尊不久，安居訖，作衣竟，持衣缽，人間遊行。聞已，詣佛所，稽首禮足，退坐一面，白佛言：「世尊！我今四體不攝，迷於四方，先所聞法，今悉忘失。以聞眾多比丘集於食堂，為世尊縫衣，乃至人間遊行。我作是念：何時當復得見世尊，及諸知識比丘！」 ^n3

佛告摩訶男：「汝見如來、不見如來，見諸比丘、不見諸比丘，且汝常當勤修六法。何等為六？ ^n4

正信為本，戒、施、聞、空、慧以為根本，非不智慧。 ^n5

是故摩訶男！依此六法已，於上增修六隨念：念如來事，乃至念天。 ^n6

如是十二種念成就，彼聖弟子諸惡退減不增長，消滅不起，離塵垢不增塵垢。捨離不取，不取故不著，以不取著故緣自涅槃：我生已盡、梵行已立、所作已作、自知不受後有。」 ^n7

佛說此經已，釋氏摩訶男聞佛所說，歡喜隨喜，從坐起，作禮而去。^n8
