# 四○七

聞如是： ^n1

一時，佛在羅閱城迦蘭陀竹園所，與大比丘眾千二百五十人俱。 ^n2

爾時，羅閱城中有長者名曰尸利掘，饒財多寶：金銀、珍寶、車𤦲、馬腦，不可稱計；又且疏薄佛法，但事外道尼乾子，國王、大臣皆悉識知。 ^n3

是時，外道梵志及尼乾子，在家、出家者自誹謗，言有我，言有我身。并六師輩皆悉雲集，共作此論：「今沙門瞿曇靡事不知，有一切智，然我等不得利養，今此沙門多得利養，要當作方宜，使不得利養。我等當往至尸利掘舍，教彼長者而作權宜。」 ^n4

是時，外道梵志尼乾子及彼六師往至尸利掘長者家，語長者曰：「大姓當知：汝是梵天所生，是梵天子，多所饒益。汝今可往至沙門瞿曇所，愍我等故，請沙門及比丘眾來在家祠之。又敕屋中作大火坑，極燃熾火，食皆著毒，請使來食。若沙門瞿曇有一切智，知三世事者，則不受請；設無一切智，便當受請，將諸弟子，盡為火所燒，天、人得安，無有災害。」 ^n5

是時，尸利掘默然，隨六師語，卽出城至世尊所，頭面禮足，持雜毒之心，白如來言：「唯願世尊及比丘僧當受我請！」 ^n6

爾時，世尊知彼心中所念，默然受請。 ^n7

是時，尸利掘以見如來默然受請，便從座起，頭面禮足，便退而去。中道便作是念：今我六師所說審諦。然沙門不知我心中所念，必當為大火所燒。
是時，尸利掘即還家敕作大坑，燃大燒火，復約敕辦種種飯食，皆悉著毒，復於門外作大火坑，燃大火，又於火上施設敷牀，皆以惡毒著食中而白：「時至。」 ^n8

爾時，世尊已知時至，著衣持鉢，將諸比丘眾，前後圍繞，往至彼家。又敕諸比丘僧：「諸人皆不得先吾前行；亦不得先吾前坐；亦復不得先吾前食。」 ^n9

是時，羅閱城中人民之類聞：「尸利掘作大火坑，又作毒食，請佛及比丘僧。」
四部之眾悉皆涕泣：「將非害如來及比丘僧乎？」
或復有至世尊所，頭面禮足，白佛言：「願世尊莫至彼長者家！又彼人作大火坑，兼作毒食。」 ^n10

佛告之曰：「諸人勿懷恐怖，如來終不為他所害。正使閻浮里內火至梵天，猶不能燒吾，何況此小火欲害如來？終無此理。優婆塞當知：吾無復害心。」
爾時，世尊與比丘僧，前後圍遶，入羅閱城，至長者家。 ^n11

爾時，世尊告諸比丘：「汝等勿先入長者家，亦莫先食；要須如來食，然後乃食。」 ^n12

爾時，世尊適舉足門閾上，爾時火坑自然化作浴池，極為清涼；眾華滿其中，亦生蓮花，大如車輪，七寶為莖，亦生餘蓮華，蜜蜂王遊戲其中。
爾時，釋提桓因、梵天王、及四天王、及乾沓和、阿須輪、及諸閱叉、鬼神等，見火坑中生此蓮華，各各稱慶！異音同聲，各各說曰：「便為如來勝中第一！」 ^n13

爾時，彼長者家有種種外道異學，集在其家。
爾時，優婆塞、優婆夷見如來變化已，歡喜踊躍，不能自勝。
外道異學見如來變化已，甚懷愁憂。
上虛空中諸尊神天，散種種名華於如來身上。 ^n14

爾時，世尊履虛去地四寸，至長者家。如來舉足之處，便生蓮華，大如車輪。
爾時，世尊右迴告諸比丘：「汝等！悉皆蹈此蓮花上。」
時，諸聲聞皆從蓮華上至長者家。 ^n15

爾時，世尊便說古昔之喻說：「我過德已來，供養恆沙諸佛，承事、禮敬，未失聖意，持是至誠之誓，使此諸座，皆悉牢固。」 ^n16

爾時，世尊告諸比丘：「我今聽諸比丘，先以手馮座，然後乃坐。此是我之教也。」
爾時，世尊及諸比丘僧皆悉就座。是座下皆生蓮華，極為芬香。 ^n17

是時，尸利掘見如來如斯變化，便生斯念：吾為外道異學所誤，失我人中之行，永失天路，心意憒然，如飲雜毒，必當趣此三惡道中，實是如來出世難遇。覺知此已，卽時涕零，頭面禮足，白佛言：「唯願如來聽我悔過！改往修來，自知有罪，觸嬈如來。唯願世尊受我悔過，更不犯之！」 ^n18

佛告言：「長者！改過捐捨本意，乃能自知觸犯如來。賢聖法中甚為曠大，聽汝改過，隨法而捨；我今受汝改悔，後更莫犯！」
如是再三。 ^n19

爾時，阿闍世王聞尸利掘長者施大火坑，及雜毒食，欲害如來。聞已，瞋恚熾盛，告羣臣曰：「要當消滅閻浮里地與此人同尸利掘名字者。」
又復阿闍世憶如來功德已，悲泣涕零，脫天冠已，告羣臣曰：「吾今復用活為？乃使如來為火所燒，及比丘僧皆當被燒，汝等速來至長者家，觀視如來。」 ^n20

爾時，耆婆伽王子白阿闍世王：「大王！勿懷愁憂，亦莫興惡想。所以然者，如來終不為他所害，今日尸利掘長者當為如來弟子。唯願大王當往觀變化！」 ^n21

時，阿闍世為耆婆伽所誨喻，乘雪山大象，尋時至尸利掘長者家，下象卽至尸利掘舍內。
爾時，眾人普集門外，有八萬四千人。
爾時，阿闍世王見蓮華大如車輪，歡喜踊躍，不能自勝，並作是說：「使如來恆勝眾魔。」
告耆婆伽王子曰：「善哉！耆婆伽！乃信如來如斯之要。」
時，阿闍世王至世尊所，頭面禮足，在一面坐。 ^n22

爾時，阿闍世王見如來口出光明，亦復遍見如來顏色殊特，極懷歡喜，不能自勝！ ^n23

爾時，尸利掘長者白世尊言：「我所設食皆悉有毒，唯願世尊小停！今當更施食。所以然者，無令如來體有增損。」 ^n24

佛告長者：「如來及弟子終不為他所害，但長者食已辦者，隨時供設。」
爾時，長者手自斟酌，行種種飯食。 ^n25

爾時，世尊便說斯偈：
至誠佛法眾，害毒無遺餘；諸佛無有毒，至誠佛害毒。
至誠佛法眾，害毒無遺餘；諸佛無有毒，至誠法害毒。
至誠佛法眾，害毒無遺餘；諸佛無有毒，至誠僧害毒。
貪欲瞋恚毒，世間有三毒；如來永無毒，至誠佛害毒。
欲怒瞋恚毒，此三世間毒；如來法無毒，至誠法害毒。
欲怒瞋恚毒，世間有三毒；如來僧無毒，至誠僧害毒。
爾時，世尊說此語已，便食雜毒之食。 ^n26

爾時，世尊告諸比丘：「汝等！皆莫先食，要須如來食已，然後乃食。」
爾時，長者手自斟酌，行種種飲食，供養佛及比丘僧。 ^n27

爾時，尸利掘長者見如來食訖，除去鉢器，更取小座，在如來前坐。 ^n28

爾時，世尊與長者及八萬四千眾說微妙之論，所謂論者：施論、戒論、生天之論，欲不淨想，淫泆大患，出要為樂。 ^n29

如來觀彼長者心意及八萬四千眾心開意解，無復塵垢，諸佛世尊常所說法：苦、集、盡、道，盡與八萬四千眾說，廣分別其行。 ^n30

爾時，眾人卽於座上，諸塵垢盡，得法眼淨，猶如新衣易染為色。
爾時，庶人亦復如是，各於座上，已見道跡，已見法得法，分別諸法，度諸狐疑，得無所畏，更不事餘師，自歸佛、法、僧而受五戒。 ^n31

爾時，尸利掘長者自知得道跡，前白佛言：「寧施如來毒，獲大果報，不與餘外道異學甘露，更受其罪。所以然者，我今以毒食請佛及比丘僧，於現法中得此證驗，長夜為此外道所惑，乃興斯心於如來所，其有事外道異學者，皆墮邊際。」 ^n32

佛告長者：「如汝所言，而無有異，皆為他所誑！」 ^n33

爾時，尸利掘白佛言：「自今已後，不復信此外道異學，不聽諸四部之眾在家供養。」 ^n34

佛告長者：「勿作是說！所以然者，汝今恆供養斯諸外士，施諸畜生，其福難量，況復人乎？若有外道異學問曰：『尸利掘是誰弟子？』汝等云何報之？」 ^n35

爾時，尸利掘卽從座起，長跪叉手，白世尊言：「勇猛而解脫，今受此人身，是第七仙人，是釋迦文弟子！」 ^n36

世尊告曰：「善哉！長者！乃能說此微妙之歎。」 ^n37

爾時，世尊重與長者說甚深之法，卽時便說斯嚫：
祠祀火為上，詩書頌為最，人中王為尊，眾流海為原，
星中月為明，光明日為上，上下及四方，一切有形類，
諸天及世間，佛為最第一！欲求其福者，當供養三佛。 ^n38

爾時，世尊說此偈已，卽從座起。 ^n39

爾時，尸利掘及諸來會聞佛所說，歡喜奉行！^n40
