# 一四四

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，世尊到時，著衣持鉢，入羅閱城乞食，在一街巷。 ^n3

爾時，彼巷有一梵志婦，欲飯食婆羅門，卽出門，遙見世尊，便往至世尊所，問世尊曰：「頗見婆羅門不？」 ^n4

爾時，尊者大迦葉先在其巷。世尊便舉手指示曰：「此是婆羅門。」 ^n5

是時，梵志婦熟視如來面，默然不語。 ^n6

爾時，世尊便說此偈：
無欲無恚者，去愚無有癡；漏盡阿羅漢，是謂名梵志。
無欲無恚者，去愚無有癡；以捨結使聚，是謂名梵志。
無欲無恚者，去愚無有癡；以斷吾我慢，是謂名梵志。
若欲知法者，三佛之所說；至誠自歸彼，最尊無有上！ ^n7

爾時，世尊告大迦葉曰：「汝可往為此梵志婦，便現身，得免宿罪。」 ^n8

是時，迦葉從佛受教，往至梵志婦舍已，就座而坐。 ^n9

是時，彼婆羅門婦便供辦餚饍種種飲食，以奉迦葉。 ^n10

是時，迦葉卽受食飲，欲度人故，而為彼人說此達嚫：
祠祀火為上，眾書頌為最，王為人中尊，眾流海為上，
眾星月為首，照明日為先。四維及上下，於諸方域境，
天與世間人，佛為最尊上，欲求其福者，當歸於三佛。 ^n11

是時，彼梵志婦聞此語已，卽歡喜踊躍，不能自勝，前白大迦葉曰：「唯願梵志恆受我請，在此舍食！」 ^n12

是時，大迦葉卽受彼請，在彼處受彼食。 ^n13

是時，婆羅門婦見迦葉食訖，更取一卑座，在迦葉前坐。 ^n14

是時，迦葉以次與說微妙之法。所謂論者：施論、戒論、生天之論，欲為不淨，斷漏為上，出家為要。
尊者大迦葉已知彼梵志婦心開意解，甚懷歡喜。
諸佛所可常說法者：苦、集、盡、道，是時，尊者大迦葉悉為梵志婦說之。 ^n15

時梵志婦卽於座上諸塵垢盡，得法眼淨。
猶如新淨白㲲，無有塵垢，易染為色。
時梵志婦亦復如是，卽於座上得法眼淨。彼已得法、見法，分別其法，無有狐疑，已逮無畏，自歸三尊：佛、法、聖眾，受持五戒。 ^n16

是時，尊者大迦葉重為梵志婦說微妙法已，卽從座起而去。 ^n17

迦葉去未久時，婦夫婿來至家。婆羅門見婦顏色甚悅，非復常人。
時，婆羅門卽問其婦，婦卽以此因緣具向夫婿說之。 ^n18

時，婆羅門聞是語已，便將其婦共詣精舍，往至世尊所。 ^n19

時，婆羅門與世尊共相問訊，在一面坐。婆羅門婦頭面禮世尊足，在一面坐。 ^n20

時，婆羅門白世尊曰：「向有婆羅門來至我家，今為所在？」 ^n21

爾時，尊者大迦葉去世尊不遠，結跏趺坐，正身正意，思惟妙法。 ^n22

爾時，世尊遙指示大迦葉曰：「此是尊長婆羅門也！」 ^n23

婆羅門曰：「云何瞿曇！沙門即是婆羅門耶？沙門與婆羅門豈不異乎？」 ^n24

世尊告曰：「欲言沙門者，卽我身是。所以然者，我卽是沙門。諸有奉持沙門戒律，我皆已得。
如今欲論婆羅門者，亦我身是。所以然者，我卽是婆羅門也。諸過去婆羅門，所持法行，吾已悉知。
欲論沙門者，卽大迦葉是。所以然者，諸有沙門律，迦葉比丘皆悉包攬。
欲論婆羅門者，亦是迦葉比丘。所以然者，諸有婆羅門奉持禁戒，迦葉比丘皆悉了知。」 ^n25

爾時，世尊便說此偈：
我不說梵志，能知咒術者；唱言生梵天，此則不離縛。
無縛無生趣，能脫一切結；不復稱天福，卽沙門梵志。 ^n26

爾時，婆羅門白世尊曰：「言結縛者，何等名為結乎？」 ^n27

世尊告曰：「欲愛是結，瞋恚是結，愚癡是結，如來者無此欲愛，永滅無餘。瞋恚、愚癡亦復如是。如來無復此結。」 ^n28

婆羅門曰：「唯願世尊說深妙法，無復有此諸結縛著！」 ^n29

是時，世尊漸與彼婆羅門說微妙之論，所謂論者：施論、戒論、生天之論，欲為不淨，斷漏為上，出家為要。
爾時，世尊知彼婆羅門心開意解，甚懷歡喜。古昔諸佛常所說法：苦、集、盡、道，爾時世尊盡為婆羅門說之。 ^n30

時，婆羅門卽於座上諸塵垢盡，得法眼淨。
猶如新淨白㲲，無有塵垢，易染為色。
時婆羅門亦復如是，卽於座上得法眼淨。彼已得法、見法，分別其法，無有狐疑，已逮無畏，自歸三尊：佛、法、聖眾，受持五戒，為如來真子，無復退還。 ^n31

爾時，彼婆羅門夫婦聞佛所說，歡喜奉行！^n32
