# 善人往經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「我當為汝說七善人所往至處及無餘涅槃，諦聽！諦聽！善思念之。」 ^n3

時，諸比丘受教而聽。 ^n4

佛言：「云何為七？ ^n5

比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。如是行者，無上息迹慧之所見，然未得證。比丘行如是，往至何所？ ^n6a

譬如燒麥䴸，纔燃便滅。 ^n6b

當知比丘亦復如是，少慢未盡，五下分結已斷，得中般涅槃。 ^n6c

是謂第一善人所往至處，世間諦如有。 ^n6d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n7a

譬若如鐵洞燃俱熾，以椎打之，迸火飛空，上已卽滅。 ^n7b

當知比丘亦復如是，少慢未盡，五下分結已斷，得中般涅槃。 ^n7c

是謂第二善人所往至處，世間諦如有。 ^n7d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n8a

譬若如鐵洞燃俱熾，以椎打之，迸火飛空，從上來還，未至地滅。 ^n8b

當知比丘亦復如是，少慢未盡，五下分結已斷，得中般涅槃。 ^n8c

是謂第三善人所往至處，世間諦如有。 ^n8d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n9a

譬若如鐵洞燃俱熾，以椎打之，迸火飛空，墮地而滅。 ^n9b

當知比丘亦復如是，少慢未盡，五下分結已斷，得生般涅槃。 ^n9c

是謂第四善人所往至處，世間諦如有。 ^n9d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n10a

譬若如鐵洞燃俱熾，以椎打之，迸火飛空，墮少薪草上，若烟若燃，燃已便滅。 ^n10b

當知比丘亦復如是，少慢未盡，五下分結已斷，得行般涅槃。 ^n10c

是謂第五善人所往至處，世間諦如有。 ^n10d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n11a

譬若如鐵洞燃俱熾，以椎打之，迸火飛空，墮多薪草上，若烟若燃，燃盡已滅。 ^n11b

當知比丘亦復如是，少慢未盡，五下分結已斷，得無行般涅槃。 ^n11c

是謂第六善人所往至處，世間諦如有。 ^n11d

復次，比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，然未得證。比丘行如是，往至何所？ ^n12a

譬若如鐵洞燃俱熾，以椎打之，迸火飛空，墮多薪草上，若烟若燃，燃已便燒村邑、城郭、山林、曠野，燒村邑、城郭、山林、曠野已，或至道、至水、至平地滅。 ^n12b

當知比丘亦復如是，少慢未盡，五下分結已斷，得上流阿迦膩吒般涅槃。 ^n12c

是謂第七善人所往至處，世間諦如有。 ^n12d

云何無餘涅槃？ ^n13

比丘行當如是：我者無我，亦無我所；當來無我，亦無我所。已有便斷，已斷得捨，有樂不染，合會不著。行如是者，無上息迹慧之所見，而已得證。 ^n14a

我說彼比丘不至東方，不至西方、南方、北方、四維、上、下，便於現法中息卽滅度。 ^n14b

我向所說，七善人所往至處及無餘涅槃者，因此故說。」 ^n15

佛說如是，彼諸比丘聞佛所說，歡喜奉行。^n16
