# 四五六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當思惟無常想，廣布無常想。以思惟、廣布無常想，盡斷欲愛、色愛、無色愛，無明、憍慢皆悉除盡。猶如以火焚燒草木，永盡無餘。
比丘當知：若思惟無常想，廣布無常想，盡斷三界愛著。 ^n3

昔有國王名曰清淨音響，統領閻浮地，有八萬四千城郭，有八萬四千大臣，有八萬四千宮人婇女，一一婇女各有四侍人。爾時，音響聖王無有子息。
時，彼大王便作是念：吾今領此國界，以法治化，無有枉理。然我今日亦無繼嗣，設我終後，門族斷滅。
時，彼國王以息因緣故，自歸諸天、龍、神、日、月、星辰，自歸釋、梵、四天王、山神、樹神，下及藥草果神，願求福，使我生息。 ^n4

爾時，三十三天有一天子，名曰須菩提，命將欲終，有五瑞應自然逼己。云何為五？又此諸天華冠終不萎，此天子華冠自萎；是時，諸天衣無垢坌，爾時此天子衣生垢坌；且三十三天身體香潔，光明徹照，爾時彼天子身體臭處，不可親近；又且三十三天恆有玉女，前後圍繞作倡伎樂，五欲自恣，爾時彼天子命將欲終，玉女離散；又且三十三天有自然之座，四尺入地，設天子起座，離地四尺，然此天子命將欲終，不樂本座。是謂五瑞應自然逼己。 ^n5

時，須菩提天子以有此瑞應，爾時釋提桓因告一天子曰：『汝今往至閻浮地，語音響王曰：釋提桓因致敬無量，興居輕利，遊步康強。閻浮地無有德之人與王作息，但今三十三天有天子，名曰須菩提，今有五瑞應自然逼己，必當降神與王作息。雖爾，年壯盛時必當出家學道，修無上梵行。』
彼天對曰：『如是，天王！受天王教。』
猶如力士屈伸臂頃，從三十三天沒，來至閻浮地。 ^n6

爾時，音響大王在高樓上，及持蓋一人。是時，彼天在樓上虛空中，告王曰：『釋提桓因致敬無量，遊步康強，興居輕利。閻浮地無有德之人與王作息，今三十三天有天子名須菩提，今有五瑞應以逼於己，當降神下應與王作息。但年壯盛時必當出家學道，修無上梵行。』
時，音響王聞此語已，歡喜踊躍，不能自勝，卽報天曰：『今來所告，甚過大幸，但降神與我作息，欲求出家，終不違逆。』
是時，彼天還至釋提桓因所，卽白天王：『音響王者甚愛所白。音響王言：但使降神，欲出家者終不違逆。』
時，釋提桓因便往至須菩提天子所，語須菩提天子言：『汝今發誓願生音響人王宮中。所以然者，音響人王無有子息，恆以正法治化。汝昔有福，造眾功德，今應降神生彼宮中。』
須菩提天子曰：『止！止！天王！我不樂願生人王宮中，意欲出家學道，在王宮者學道甚難。』
釋提桓因告曰：『汝但發願生彼王宮中。我當將護，令汝出家學道。』
比丘當知：爾時，須菩提天子卽發誓願生王宮中。 ^n7

是時，音響人王與第一夫人，共相交接，覺身懷妊。是時，夫人白音響王曰：『大王當知：我今覺身懷妊。』
時王聞已，踊躍歡喜，不能自勝，更以殊特布好坐具，食以甘美如王無異。是時，夫人經八、九月生一男兒，極為端正，顏貌奇特，世之希有。 ^n8

時，音響王召諸外道梵志群臣使令占相，以此因緣本末，具向諸相師說。諸婆羅門報曰：『唯願大王當察此理！今生太子世之殊特，昔為天子名須菩提，今尋前號名須菩提。』
時諸相師立姓號已，各從座起而去。
時，王子須菩提為王所敬重，未曾離目前。是時，音響王便作是念：我昔日已來無有子息，緣子息故，禱謝諸天，使有一子，經歷爾許時，今方生子；然天帝所記，當出家學道。我今要設巧便，使不出家學道。是時，音響王為太子故，設三時宮殿：寒時設溫殿，熱時設涼殿，不寒不熱時設適時宮殿。與設四種宮女居處，第一宮有六萬婇女，第二有六萬婇女，第三有六萬婇女，第四有六萬婇女，各有侍從四人，作轉關坐具，令彼太子於上而坐臥；若須菩提王子意欲在前遊戲，是時諸婇女輒在前立，是時彼坐具隨身迴轉，前有六萬婇女及侍者有四；若彼意欲在後遊戲，是時坐牀輒隨身迴轉；若復欲與諸婇女共相娛樂，是時坐具隨身迴轉，使王子須菩提意在五欲，不樂出家。 ^n9

是時，釋提桓因夜半非人之時，便往至王子須菩提所，在虛空中告須菩提王子曰：『王子！昔日豈不作是念乎？若我在家年壯盛時，當出家學道。今日何故在五欲中而自娛樂？意不復願出家學道乎？然我亦有斯言：勸樂王子使出家學道。今正是時，設不出家學道者，後悔無益！』
釋提桓因說斯語已，便退而去。 ^n10

時，王子須菩提在宮人中便生此念：音響王者，已與我作愛欲羅網，因緣此愛欲羅網故，不得出家學道。我今可斷此羅網，不與穢濁所拘牽，以信堅固，出家學道，在空靜之處，勤學經業，使令日新。
是時，王子須菩提重作是念：音響父王有此數萬婇女前後圍遶，我今當觀察頗有斯理在世永存乎？
爾時，王子須菩提遍觀宮裏，無有女人久存世者。
時須菩提復作是念：我今何故觀於外物？當觀身內因緣所起，今此身中頗有髮、毛、爪、齒、骨、髓之屬，久存於世乎？
從頭至足觀三十六物汙露不淨。然自觀察無一可貪，亦無真實，幻偽非真，皆歸於空，不久存於世。
是時，王子須菩提復作是念：我今當斷此羅網，出家學道。
是時，須菩提觀此五受陰身，所謂此色苦，此色集，此色滅，此色出要；痛、想、行、識苦，識集，識滅，識出要。
爾時，觀此五陰身已，所謂集法皆是盡法，卽於座上得辟支佛。 ^n11

時，須菩提辟支佛以覺成佛，便說斯偈：
欲我知汝本，意以思想生；我不思想汝，則汝而不有。
是時，辟支佛說此偈已，飛在虛空而去，在一山中，獨在樹下，於無餘涅槃界而般涅槃。 ^n12

爾時，音響王告傍臣曰：『汝往觀須菩提宮內，王子為寤寐安隱乎？』爾時，大臣受王教令，卽往至王子宮內，然所寢內室門戶牢固。
時彼大臣還至王所，前白王言：『王子寤寐安隱，門戶牢固。』
時王再三問：『汝往看王子為善眠乎？』
爾時，彼臣復至宮門，然門戶牢固。復往白王：『王子在宮眠寐不覺，門戶牢固，至今不開。』
時音響王復作是念：我息王子少時猶不眠寐，何況今日年壯盛時有眠寐乎？宜自往看知子吉凶，我子將不得疾病也？
是時，音響王卽往至須菩提宮內，至門外立告一人曰：『汝今施梯踰牆入內與吾開門。』
彼人受王教敕，卽施梯踰牆入內與王開門。
時王入內觀內宮中，所臥牀空，不見王子；不見已，告婇女曰：『王子須菩提今為所在？』
諸婇女曰：『我等亦不知王子所在？』
時音響王聞斯語已，自投乎地，良久乃穌。是時，音響王告羣臣曰：『我息小時猶生斯念：設我長大當剃除鬚髮，著三法衣，以信堅固，出家學道。然今王子必當捨我出家學道，汝等各各四面求索王子竟為所在？』卽時，羣臣乘駕流馳，處處求索。
爾時，有臣逕往至彼山中，中道復作是念：若王子須菩提出家學道者，必當在此學道。 ^n13

爾時，大臣遙見王子須菩提在一樹下，結跏趺坐。
時臣便生斯念：此是王子須菩提。熟視察之，還詣王所，前白王言：『王子須菩提近在山中樹下，結跏趺坐。』
時音響王聞斯語已，卽往至彼山中，遙見須菩提在山樹下，結跏趺坐，復自投于地：『我息昔日自誓願曰：設我年向二十，當出家學道。今將不誤，又且天告我言：汝子必當學道。』
時音響王直前語須菩提曰：『汝今何故捨我出家學道？』
時辟支佛默然不對。
王復告曰：『汝母極懷愁憂，須見汝乃食。時起詣宮。』
時辟支佛不言不語默然而住。
時音響王卽前捉手，亦不動搖。
王復告羣臣曰：『王子今日已取命終。釋提桓因先來告我：汝應得息，但當出家學道。然今王子已出家學道，今輿此舍利，詣王國界，當蛇旬之。』 ^n14

時彼山中諸神祇，現半身白王曰：『此是辟支佛，非是王子；蛇旬舍利法，不如王子法。所以然者，我是過去諸佛弟子，諸佛亦有此教。世有四人應與起偷婆。云何為四？如來、至真、等正覺應起偷婆；辟支佛應起偷婆；如來弟子漏盡阿羅漢應起偷婆；轉輪聖王應起偷婆。當蛇旬轉輪聖王身時，蛇旬如來、辟支佛身，亦復如是。』
時，音響王復語天曰：『當云何供養蛇旬轉輪聖王身？』
樹神報曰：『轉輪聖王與作鐵槨，盛滿香油，沐浴轉輪聖王身，以白淨劫波育衣，纏裹其身，復以彩畫之衣而覆其上，而著槨中，復以鐵蓋而蓋其上，處處施釘，復以百張白疊而裹其槨，以種種雜香積在乎地，以鐵槨安著其中，七日七夜之中，華香供養，懸繒、幡蓋，作倡伎樂。過七日後，復取王身而蛇旬之，以取舍利。蛇旬復經七日七夜供養不絕，於四衢道中而起偷婆，復以香華、幡蓋種種供養。大王當知：供養轉輪聖王舍利，其事如是；諸佛如來、辟支佛、阿羅漢亦復如是。』 ^n15

時音響王語彼天曰：『以何因緣供養轉輪聖王身？以何因緣供養佛、辟支佛、阿羅漢身？』 ^n16a

天報王曰：『轉輪聖王以法王治，自不殺生，復教他人使不行殺；自不與不取，復教他人使不竊盜；己不淫妷，復教他人不犯他妻；己不妄言、綺語、惡口、兩舌鬥亂彼此、嫉妬、恚、癡，己意專正，恆行正見，亦使他人習其正見。是謂，大王！由此因緣，轉輪聖王應起偷婆。』 ^n16b

王問天曰：『復以何因緣漏盡阿羅漢應起偷婆？』 ^n17a

天報王曰：『漏盡阿羅漢比丘欲愛已盡，瞋恚、愚癡已除，已度有至無為，是世間良祐福田，由此因緣，漏盡阿羅漢應起偷婆。』 ^n17b

王復問曰：『以何因緣辟支佛應起偷婆？』 ^n18a

天報王曰：『辟支佛者無師自覺，出世甚難，得現法報，脫於惡趣，令人生天上，由此因緣，辟支佛應起偷婆。』 ^n18b

王復問曰：『以何因緣如來應起偷婆？』 ^n19a

天報王曰：『如來十力具足，此十力者非聲聞、辟支佛所能及逮，轉輪聖王所不能及，世間羣萌所不能及也。如來四無所畏在大眾中，能師子吼轉於梵輪。如來不度者度，不脫者脫，不般涅槃者令般涅槃，無救護者與作覆蔭，盲者作眼目，與諸疾病作大醫王，天及世人、魔、若魔天，靡不宗奉，可敬可貴，迴於惡趣令至善處。是謂，大王！由此因緣，如來應起偷婆。
是謂，大王！由此因緣本末，四種之人應起偷婆。』 ^n19b

爾時，音響王語彼天曰：『善哉！善哉！神天！我今受汝教，令供養此舍利，當如供養辟支佛。』
爾時，音響王告諸人曰：『汝等各輿須菩提辟支佛舍利往王國界。』
羣臣聞王教已，臥著金牀，輿詣國界。是時，音響王卽敕使作鐵槨，盛滿香油，沐浴辟支佛身，以劫波育衣纏裹其身，復以雜綵好衣，而覆其上，安處鐵槨中，復以鐵蓋而蓋其上，處處安釘，極令牢固，以百張白疊而覆其上，取種種好香以辟支佛身而著其中，七日七夜香華供養；過七日後，蛇旬辟支佛舍利，復供養七日作倡伎樂，於四衢道頭起一偷婆，後以香華、繒綵、幡蓋，作倡伎樂而供養之。 ^n20

比丘當知：其有眾生恭敬供養辟支佛舍利者，命終之後卽生三十三天上。其有眾生思惟無常之想，迴三惡趣，生天人中。諸比丘！汝等莫作斯觀。 ^n21

爾時音響王者，豈異人乎？則我身是。其思惟無常想者，多所饒益。我今觀此義已，告諸比丘：當思惟無常想，廣布無常想。以思惟無常想，廣布無常想，便欲愛、色愛、無色愛盡斷，無明、憍慢永無遺餘，猶如以火焚燒草木、高好講堂窗牖門間。比丘！思惟無常想亦復如是，盡斷欲愛、色愛、無色愛，永無遺餘。是故，比丘！當盡心意，無令違失！」 ^n22

當說斯法時，於彼座上六十餘比丘漏盡意解。 ^n23

爾時，諸比丘聞佛所說，歡喜奉行！^n24
