# 一七六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此三福之業。
云何為三？施為福業，平等為福業，思惟為福業。 ^n3

彼云何名施為福業？若有一人，開心布施沙門、婆羅門、極貧窮者、孤獨者、無所趣向者，須食與食，須漿給漿，衣被、飯食、牀臥之具、病瘦醫藥、香花、宿止，隨身所便，無所愛惜，此名曰施福之業。 ^n4a

云何名平等為福業？若有一人不殺、不盜，恆知慚愧，不興惡想。亦不盜竊，好惠施人，無貪悋心，語言和雅，不傷人心。亦不他淫，自修梵行，己色自足。亦不妄語，恆念至誠，不欺誑言，世人所敬，無有增損。亦不飲酒，恆知避亂。
復以慈心遍滿一方，二方、三方、四方亦爾，八方、上下遍滿其中，無量無限，不可限，不可稱計。以此慈心普覆一切，令得安隱。復以悲、喜、護心普滿一方，二方、三方、四方亦爾，八方、上下悉滿其中，無量無限，不可稱計。以此悲、喜、護心悉滿其中，是謂名為平等為福之業。 ^n4b

彼法云何名思惟為福業？於是，比丘！修行念覺意，依〔遠離，依無欲］，依滅盡，依出要。修擇法覺意，〔修精進意，修喜覺意］，修猗覺意，修定覺意，修護覺意，依〔遠離，依無欲］，依滅盡，依出要，是謂名思惟為福業。 ^n4c

如是，比丘！有此三福之業。」 ^n5

爾時，世尊便說此偈：
布施及平等，慈心護思惟；有此三處所，智者所親近。
此間受其報，天上亦復然；緣有此三處，生天必不疑。 ^n6

是故，諸比丘！當求方便，索此三處。如是，諸比丘！當作如是學！」 ^n7

爾時，諸比丘聞佛所說，歡喜奉行！^n8
