# 三○○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當天子欲命終時，有五未曾有瑞應而現在前。
云何為五？一者華冠自萎；二者衣裳垢坌；三者身體汗臭；四者不樂本座；五者天女星散。是謂天子當命終時有此五瑞應。
爾時，天子極懷愁憂，椎胸喚叫。
爾時，諸天子來至此天子所，語此天子言：『汝今爾來可生善處，快得善處，快得善利；以得善利，當念安處善業。』
爾時，諸天而教授之。」 ^n3

爾時，有一比丘白世尊言：「三十三天云何得生善處？云何快得善利？云何安處善業？」 ^n4

世尊告曰：「人間於天則是善處。
得善處、得善利者，生正見家，與善知識從事，於如來法中得信根，是謂名為快得善利。
彼云何名為安處善業？於如來法中而得信根，剃除鬚髮，以信堅固，出家學道；彼以學道，戒性具足，諸根不缺，飯食知足，恆念經行，得三達明，是謂名為安處善業。」 ^n5

爾時，世尊便說此偈：
人為天善處，良友為善利；出家為善業，有漏盡無漏。 ^n6

「比丘當知：三十三天著於五欲，彼以人間為善趣；於如來法得出家，為善利而得三達。所以然者，諸佛世尊皆出人間，非由天而得也。是故，比丘！於此命終當生天上。」 ^n7

爾時，彼比丘白世尊：「云何比丘當生善趣？」 ^n8

世尊告曰：「涅槃者，卽是比丘善趣。
汝今比丘！當求方便，得至涅槃。如是，比丘！當作是學！」 ^n9

爾時，諸比丘聞佛所說，歡喜奉行！^n10
