# 求法經

我聞如是： ^n1

一時，佛遊拘娑羅國，與大比丘眾俱，往詣五娑羅村北尸攝惒林中，及諸名德、上尊長老、大弟子等，謂尊者舍梨子、尊者大目揵連、尊者大迦葉、尊者大迦旃延、尊者阿那律陀、尊者麗越、尊者阿難。如是比餘名德、上尊長老、大弟子等，亦在五娑羅村並皆近佛葉屋邊住。 ^n2

爾時，世尊告諸比丘：「汝等當行求法，莫行求飲食。所以者何？我慈愍弟子故，欲令行求法，不行求飲食。
若汝等行求飲食，不行求法者，汝等既自惡，我亦無名稱。
若汝等行求法，不行求飲食者，汝等既自好，我亦有名稱。 ^n3

云何諸弟子為求飲食故而依佛行，非為求法？
我飽食訖，食事已辦，猶有殘食。於後有二比丘來，飢渴力羸，我語彼曰：『我飽食訖，食事已辦，猶有殘食，汝等欲食者便取食之。若汝不取者，我便取以瀉著淨地，或復瀉著無蟲水中。』
彼二比丘，第一比丘便作是念：世尊食訖，食事已辦，猶有殘食，若我不取者，世尊必取瀉著淨地，或復瀉著無蟲水中，我今寧可取而食之。卽便取食。
彼比丘取此食已，雖一日一夜樂而得安隱，但彼比丘因取此食故，不可佛意。所以者何？彼比丘因取此食故，不得少欲，不知厭足，不得易養，不得易滿，不得知時，不知節限，不得精進，不得宴坐，不得淨行，不得遠離，不得一心，不得精勤，亦不得涅槃。是以彼比丘因取此食故，不可佛意。
是謂諸弟子為行求飲食故而依佛行，非為求法。 ^n4a

云何諸弟子行求法，不行求飲食？
彼二比丘，第二比丘便作是念：世尊食訖，食事已辦，猶有殘食，若我不取者，世尊必取瀉著淨地，或復瀉著無蟲水中。又世尊說食中之下極者，謂殘餘食也，我今寧可不取此食。作是念已，卽便不取。
彼比丘不取此食已，雖一日一夜苦而不安隱，但彼比丘因不取此食故，得可佛意。所以者何？彼比丘因不取此食故，得少欲，得知足，得易養，得易滿，得知時，得節限，得精進，得宴坐，得淨行，得遠離，得一心，得精勤，亦得涅槃。是以彼比丘因不取此食故，得可佛意。
是謂諸弟子為行求法故而依佛行，非為求飲食。」 ^n4b

於是，世尊告諸弟子：「若有法、律尊師樂住遠離，上弟子不樂住遠離者，彼法、律不饒益多人，多人不得樂，非為愍傷世間，亦非為天為人求義及饒益，求安隱快樂。
若有法、律尊師樂住遠離，中、下弟子不樂住遠離者，彼法、律不饒益多人，多人不得樂，非為愍傷世間，亦非為天為人求義及饒益，求安隱快樂。
若有法、律尊師樂住遠離，上弟子亦樂住遠離者，彼法、律饒益多人，多人得樂，為愍傷世間，亦為天為人求義及饒益，求安隱快樂。
若有法、律尊師樂住遠離，中、下弟子亦樂住遠離者，彼法、律饒益多人，多人得樂，為愍傷世間，亦為天為人求義及饒益，求安隱快樂。」 ^n5

是時，尊者舍梨子亦在眾中，彼時，世尊告曰：「舍梨子！汝為諸比丘說法如法，我患背痛，今欲小息。」 ^n6

尊者舍梨子卽受佛教：「唯然，世尊！」
於是，世尊四疊優多羅僧以敷床上，卷僧伽梨作枕，右脇而臥，足足相累，作光明想，正念正智，常念欲起。 ^n7

是時，尊者舍梨子告諸比丘：「諸賢！當知世尊向略說法，若有法、律尊師樂住遠離，上弟子不樂住遠離者，彼法、律不饒益多人，多人不得樂，不為愍傷世間，亦非為天為人求義及饒益，求安隱快樂。若有法、律尊師樂住遠離，中、下弟子不樂住遠離者，彼法、律不饒益多人，多人不得樂，不為愍傷世間，亦非為天為人求義及饒益，求安隱快樂。若有法、律尊師樂住遠離，上弟子亦樂住遠離者，彼法、律饒益多人，多人得樂，為愍傷世間，亦為天為人求義及饒益，求安隱快樂。若有法、律尊師樂住遠離，中、下弟子亦樂住遠離者，彼法、律饒益多人，多人得樂，為愍傷世間，亦為天為人求義及饒益，求安隱快樂。然世尊說此法極略，汝等云何解義？云何廣分別？」 ^n8

彼時，眾中或有比丘作如是說：「尊者舍梨子！若諸長老上尊自說：『我得究竟智，我生已盡，梵行已立，所作已辦，不更受有，知如真。』諸梵行者聞彼比丘自說『我得究竟智』，便得歡喜。」 ^n9a

復有比丘作如是說：「尊者舍梨子！若中、下弟子求願無上涅槃，諸梵行者見彼行已，便得歡喜。」
如是彼比丘而說此義，不可尊者舍梨子意。 ^n9b

尊者舍梨子告彼比丘：「諸賢等！聽我為汝說，諸賢！若有法、律尊師樂住遠離，上弟子不樂住遠離者，上弟子有三事可毀。云何為三？
尊師樂住遠離，上弟子不學捨離，上弟子以此可毀。
尊師若說可斷法，上弟子不斷彼法，上弟子以此可毀。
所可受證，上弟子而捨方便，上弟子以此可毀。
若有法、律尊師樂住遠離，上弟子不樂住遠離者，上弟子有此三事可毀。 ^n10a

諸賢！若有法、律尊師樂住遠離，中、下弟子不樂住遠離者，中、下弟子有三事可毀。云何為三？
尊師樂住遠離，中、下弟子不學捨離，中、下弟子以此可毀。
尊師若說可斷法，中、下弟子不斷彼法，中、下弟子以此可毀。
所可受證，中、下弟子而捨方便，中、下弟子以此可毀。
若有法、律尊師樂住遠離，中、下弟子不樂住遠離者，中、下弟子有此三事可毀。 ^n10b

諸賢！若有法、律尊師樂住遠離，上弟子亦樂住遠離者，上弟子有三事可稱。云何為三？
尊師樂住遠離，上弟子亦學捨離，上弟子以此可稱。
尊師若說可斷法，上弟子便斷彼法，上弟子以此可稱。
所可受證，上弟子精進勤學，不捨方便，上弟子以此可稱。
諸賢！若有法、律尊師樂住遠離，上弟子亦樂住遠離者，上弟子有此三事可稱。 ^n10c

諸賢！若有法、律尊師樂住遠離，中、下弟子亦樂住遠離者，中、下弟子有三事可稱。云何為三？
尊師樂住遠離，中、下弟子亦學捨離，中、下弟子以此可稱。
尊師若說可斷法，中、下弟子便斷彼法，中、下弟子以此可稱。
所可受證，中、下弟子精進勤學，不捨方便，中、下弟子以此可稱。
諸賢！若有法、律尊師樂住遠離，中、下弟子亦樂住遠離者，中、下弟子有此三事可稱。」 ^n10d

尊者舍梨子復告諸比丘：「諸賢！有中道能得心住，得定得樂，順法次法，得通得覺，亦得涅槃。
諸賢！云何有中道能得心住，得定得樂，順法次法，得通得覺，亦得涅槃？
諸賢！念欲惡，惡念欲亦惡，彼斷念欲，亦斷惡念欲；如是恚、怨結、慳嫉、欺誑、諛諂、無慚、無愧、慢、最上慢、貢高、放逸、豪貴、憎諍。諸賢！貪亦惡，著亦惡，彼斷貪，亦斷著。
諸賢！是謂中道能得心住，得定得樂，順法次法，得通得覺，亦得涅槃。 ^n11a

諸賢！復有中道能得心住，得定得樂，順法次法，得通得覺，亦得涅槃。
諸賢！云何復有中道能得心住，得定得樂，順法次法，得通得覺，亦得涅槃？
謂八支聖道，正見……乃至正定，是為八。
諸賢！是謂復有中道能得心住，得定得樂，順法次法，得通得覺，亦得涅槃。」 ^n11b

於是，世尊所患即除而得安隱，從臥寤起，結跏趺坐，嘆尊者舍梨子：「善哉！善哉！舍梨子為諸比丘說法如法。舍梨子！汝當復為諸比丘說法如法。舍梨子！汝當數數為諸比丘說法如法。」 ^n12

爾時，世尊告諸比丘：「汝等當共受法如法，誦習執持。所以者何？此法如法，有法有義，為梵行本，得通得覺，亦得涅槃。諸族姓子剃除鬚髮，著袈裟衣，至信、捨家、無家、學道者，此法如法，當善受持。」 ^n13

佛說如是，尊者舍梨子及諸比丘聞佛所說，歡喜奉行。^n14
