# 宿毘梨經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，阿修羅王興四種兵：象兵、馬兵、車兵、步兵，〔與〕三十三天欲共鬥戰。 ^n2a

時天帝釋聞阿修羅王，興四種兵：象兵、馬兵、車兵、步兵，來欲共戰。聞已，即告宿毘梨天子言：阿公知不？阿修羅興四種兵：象兵、馬兵、車兵、步兵，欲與三十三天共戰。阿公可敕三十三天，興四種兵：象兵、馬兵、車兵、步兵，與彼阿修羅共戰。 ^n2b

爾時，宿毘梨天子受帝釋教，還自天宮，慢緩寬縱，不勤方便。阿修羅眾已出在道路。 ^n2c

帝釋聞已，復告宿毘梨天子：阿公！阿修羅軍已在道路。阿公可速告令，起四種兵，與阿修羅戰。 ^n2d

宿毘梨天子受帝釋教已，即復還宮，懈怠寬縱。 ^n2e

時阿修羅王軍已垂至，釋提桓因聞阿修羅軍已在近路，復告宿毘梨天子：阿公知不？阿修羅軍已在近路。阿公速告諸天，起四種兵。 ^n2f

時宿毘梨天子即說偈言：
若有不起處，無為安隱樂，得如是處者，無作亦無憂。當與我是處，令我得安隱。 ^n2g

爾時，帝釋說偈答言：
若有不起處，無為安隱樂，若得是處者，無作亦無憂。汝得是處者，亦應將我去。 ^n2h

宿毘梨天子復說偈言：
若處無方便，不起安隱樂，若得彼處者，無作亦無憂。當與我是處，令我得安隱。 ^n2i

時天帝釋復說偈答言：
若處無方便，不起安隱樂，若人得是處，無作亦無憂。汝得是處者，亦應將我去。 ^n2j

宿毘梨天子復說偈言：
若處不放逸，不起安隱樂，若人得是處，無作亦無憂。當與我是處，令得安隱樂。 ^n2k

時天帝釋復說偈言：
若處不放逸，不起安隱樂，若人得是處，無作亦無憂。汝得是處者，亦應將我去。 ^n2l

宿毘梨復說偈言：
懶惰無所起，不知作已作，行欲悉皆會，當與我是處。 ^n2m

時天帝釋復說偈言：
懶惰無所起，得究竟安樂，汝得彼處者，亦應將我去。 ^n2n

宿毘梨天子復說偈言：
無事亦得樂，無作亦無憂，若與我是處，令我得安樂。 ^n2o

天帝釋復說偈言：
若見若復聞，眾生無所作，汝得是處者，亦應將我去。汝若畏所作，不念於有為，但當速淨除，涅槃之徑路。 ^n2p

時宿毘梨天子，嚴四兵：象兵、馬兵、車兵、步兵，與阿修羅戰，摧阿修羅眾，諸天得勝，還歸天宮。」 ^n2q

佛告諸比丘：「釋提桓因興四種兵，與阿修羅戰，精勤得勝。 ^n3

諸比丘！釋提桓因於三十三天為自在王，常以精勤方便，亦常讚歎精勤之德。 ^n4

汝等比丘！正信非家，出家學道，當勤精進，讚歎精勤。」 ^n5

佛說此經已，諸比丘聞佛所說，歡喜奉行。^n6
