# 一七九

聞如是： ^n1

一時，佛在舍衛國祇樹給孤獨園。 ^n2

爾時，瞿波離比丘至世尊所，頭面禮足，在一面坐。 ^n3

爾時，彼比丘白世尊曰：「此舍利弗、目揵連比丘所行甚惡，造諸惡行。」 ^n4

世尊告曰：「勿作是語！汝發歡喜心於如來所；舍利弗、目揵連比丘所行純善，無有諸惡。」 ^n5

是時，瞿波離比丘再三白世尊曰：「如來所說誠無虛妄，然舍利弗、目揵連比丘所行甚惡，無有善本。」 ^n6

世尊告曰：「汝是愚人！不信如來之所說乎？方言：『舍利弗、目揵連比丘所行甚惡。』汝今造此惡行，後受報不久。」 ^n7

爾時，彼比丘卽於座上，身生惡瘡，大如芥子，轉如大豆，漸如阿摩勒果，稍如胡桃，遂如合掌，膿血流溢，身壞命終，生蓮華地獄中。 ^n8

是時，尊者大目揵連聞瞿波離命終，便至世尊所，頭面禮足，在一面坐。須臾退坐，白世尊曰：「瞿波離比丘為生何處？」 ^n9

世尊告曰：「彼命終者生蓮華地獄中。」 ^n10

是時，目連白世尊曰：「我今欲往至彼地獄，教化彼人。」 ^n11

世尊告曰：「目連！不須往彼！」 ^n12

目連復重白世尊曰：「欲往至彼地獄中，教化彼人。」 ^n13

爾時，世尊亦默然不對。 ^n14

是時，尊者大目揵連如力士屈伸臂頃，從舍衛沒不現，便至蓮華大地獄中。當爾時，瞿波離比丘身體火然，又有百頭牛，以犁其舌。 ^n15

爾時，尊者大目揵連在虛空中結跏趺坐，彈指告彼比丘。 ^n16

彼比丘卽仰問曰：「汝是何人？」 ^n17

目揵連報曰：「瞿波離！我是釋迦文佛弟子，字目揵連，姓拘利陀。」 ^n18

是時，比丘見目連已，吐此惡言：「我今墮此惡趣，猶不免汝前乎？」說此語訖，卽其時以有千頭牛以犁其舌。 ^n19

目連見已，倍增愁悒，生變悔心，卽於彼沒，還至舍衛國至世尊所，頭面禮足，在一面住。 ^n20

爾時，目連以此因緣具白世尊。 ^n21

世尊告曰：「我前語汝，不須至彼見此惡人。」 ^n22

爾時，世尊便說此偈：
夫士之生，斧在口中；所以斬身，由其惡言。
彼息我息，此二俱善；已造惡行，斯墮惡趣。
此為最惡，有盡無盡；向如來惡，此者最重。
壹萬三千，六壹灰獄；謗聖墮彼，身口所造。 ^n23

爾時，世尊告諸比丘：「當學三法，成就其行。
云何為三？身行善、口行善、意行善。如是，比丘！當作是學！」 ^n24

爾時，諸比丘聞佛所說，歡喜奉行！^n25
