# 退不退經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有退、不退法、〔六勝〕入處。諦聽！善思！當為汝說。 ^n2

云何退法？ ^n3

謂眼識色，生欲覺，彼比丘歡喜、讚歎、執取、繫著，隨順彼法迴轉，當知是比丘退諸善法。世尊所說，是名退法。 ^n4a

耳、鼻、舌、身、意，亦復如是。 ^n4b

云何名不退法？ ^n5

眼識色緣，不生欲覺結，彼比丘不喜、不讚歎、不執取、不繫著，於彼法不隨順迴轉，當知是比丘不退轉諸善法。世尊說是不退法。 ^n6a

耳、鼻、舌、身、意，亦復如是。 ^n6b

云何六勝入處？ ^n7

眼識色緣，不生欲覺結染著，當知是比丘勝彼入處；勝彼入處，是世尊所說。 ^n8a

耳、鼻、舌、身、意，亦復如是。 ^n8b

若彼比丘於六勝入處勝已，貪欲結斷，瞋恚、愚癡結斷。譬如王者，摧敵勝怨，名曰勝王；斷除眾結，名勝婆羅門。」 ^n9

佛說此經已，諸比丘聞佛所說，歡喜奉行。^n10
