# 箭經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「愚癡無聞凡夫生〔苦受〕、樂受、不苦不樂受，多聞聖弟子亦生〔苦受〕、樂受、不苦不樂受。諸比丘！凡夫、聖人有何差別？」 ^n2

諸比丘白佛；「世尊是法根、法眼、法依，善哉世尊！唯願廣說，諸比丘聞已，當受奉行。」 ^n3

佛告諸比丘：「諦聽！善思！當為汝說。諸比丘！愚癡無聞凡夫，身觸生諸受，增諸苦痛，乃至奪命，愁憂稱怨，啼哭號呼，心生狂亂。當於爾時，增長二受：若身受、若心受。 ^n4a

譬如士夫身被雙毒箭，極生苦痛。 ^n4b

愚癡無聞凡夫，亦復如是，增長二受──身受、心受，極生苦痛。
所以者何？ ^n4c

以彼愚癡無聞凡夫不了知故，於諸五欲生樂受觸，受五欲樂，受五欲樂故，為貪使所使。苦受觸故，則生瞋恚，生瞋恚故，為恚使所使。於此二受，若集、若滅、若味、若患、若離不如實知，不如實知故，生不苦不樂受，為癡使所使。為樂受所繫終不離，苦受所繫終不離，不苦不樂受所繫終不離。云何繫？ ^n4d

謂為貪、恚、癡所繫，為生老病死、憂悲惱苦所繫。 ^n4e

多聞聖弟子，身觸生苦受，大苦逼迫，乃至奪命，不起憂悲稱怨，啼哭號呼，心亂發狂。當於爾時，唯生一受，所謂身受，不生心受。 ^n5a

譬如士夫被一毒箭，不被第二毒箭。 ^n5b

當於爾時，唯生一受，所謂身受，不生心受。 ^n5c

為樂受觸，不染欲樂，不染欲樂故，於彼樂受，貪使不使；於苦觸受，不生瞋恚，不生瞋恚故，恚使不使。於彼二使，集、滅、味、患、離如實知，如實知故，不苦不樂受、癡使不使。於彼樂受解脫不繫，苦受、不苦不樂受解脫不繫。於何不繫？ ^n5d

謂貪、恚、癡不繫，生老病死、憂悲惱苦不繫。」 ^n5e

爾時，世尊即說偈言：
多聞於苦樂，非不受覺知，彼於凡夫人，其實大有間。
樂受不放逸，苦觸不增憂，苦樂二俱捨，不順亦不違。
比丘勤方便，正智不傾動，於此一切受，黠慧能了知。
了知諸受故，現法盡諸漏，身死不墮數，永處般涅槃。 ^n6

佛說此經已，諸比丘聞佛所說，歡喜奉行。^n7
