# 愛生經

我聞如是︰ ^n1

一時，佛遊舍衛國，在勝林給孤獨園。 ^n2

爾時，有一梵志，唯有一兒，心極愛念，忍意溫潤，視之無厭，忽便命終。命終之後，梵志愁憂，不能飲食，不著衣裳，亦不塗香，但至塚哭，憶兒臥處。 ^n3

於是，梵志周遍彷徉，往詣佛所，共相問訊，卻坐一面。 ^n4

世尊問曰：「梵志！今汝諸根不似自心住耶？」 ^n5

梵志答曰：「今我諸根何由當得自心住耶？所以者何？唯有一兒，心極愛念，忍意溫潤，視之無厭，忽便命終。彼命終已，我便愁憂，不能飲食，不著衣裳，亦不塗香，但至塚哭，憶兒臥處。」 ^n6

世尊告曰：「如是，梵志！如是，梵志！若愛生時，便生愁慼、啼哭、憂苦、煩惋、懊惱。」 ^n7a

梵志語曰：「瞿曇！何言若愛生時，便生愁慼、啼哭、憂苦、煩惋、懊惱耶？瞿曇！當知若愛生時，生喜心樂。」 ^n7b

世尊如是至再三告曰：「如是，梵志！如是，梵志！若愛生時，便生愁慼、啼哭、憂苦、煩惋、懊惱。」 ^n8a

梵志亦至再三語曰：「瞿曇！何言若愛生時，便生愁慼、啼哭、憂苦、煩惋、懊惱耶？瞿曇！當知若愛生時，生喜心樂。」 ^n8b

時，彼梵志聞佛所說，不說言是，但說非已，卽從座起，奮頭而去。 ^n9

爾時，勝林於其門前有眾多市郭兒而共博戲，梵志遙見已，便作是念：世中若有聰明智慧者，無過博戲人，我今寧可往彼，若與瞿曇所共論者，盡向彼說。於是，梵志往至眾多市郭兒共博戲所，若與世尊所共論者，盡向彼說。 ^n10

眾多市郭博戲兒聞已，語曰：「梵志！何言若愛生時，便生愁慼、啼哭、憂苦、煩惋、懊惱耶？梵志！當知若愛生時，生喜心樂。」 ^n11

梵志聞已，便作是念：博戲兒所說，正與我同。頷頭而去。 ^n12

於是，此論展轉廣布，乃入王宮。拘薩羅王波斯匿聞沙門瞿曇作如是說：「若愛生時，便生愁慼、啼哭、憂苦、煩惋、懊惱。」語末利皇后曰：「我聞瞿曇作如是說：『若愛生時，便生愁慼、啼哭、憂苦、煩惋、懊惱。』」 ^n13

末利皇后聞已，白曰：「如是，大王！如是，大王！若愛生時，便生愁慼、啼哭、憂苦、煩惋、懊惱。」 ^n14

拘薩羅王波斯匿語末利皇后曰：「聞師宗說，弟子必同。沙門瞿曇是汝師，故作如是說，汝是彼弟子，故作如是說：『若愛生時，便生愁慼、啼哭、憂苦、煩惋、懊惱。』」 ^n15

末利皇后白曰：「大王！若不信者，可自往問，亦可遣使。」 ^n16

於是，拘薩羅王波斯匿即告那利鴦伽梵志曰：「汝往沙門瞿曇所，為我問訊沙門瞿曇聖體康强，安快無病，起居輕便，氣力如常耶？作如是語：『拘薩羅王波斯匿問訊聖體康强，安快無病，起居輕便，氣力如常耶？沙門瞿曇實如是說：若愛生時，便生愁慼、啼哭、憂苦、煩惋、懊惱耶？』那利鴦伽！若沙門瞿曇有所說者，汝當善受持誦。所以者何？如是之人，終不妄言。」 ^n17

那利鴦伽梵志受王教已，卽詣佛所，共相問訊，卻坐一面，白曰：「瞿曇！拘薩羅王波斯匿問訊聖體康强，安快無病，起居輕便，氣力如常耶？沙門瞿曇實如是說：『若愛生時，便生愁慼、啼哭、憂苦、煩惋、懊惱。』耶？」 ^n18

世尊告曰：「那利鴦伽！我今問汝，隨所解答。那利鴦伽！於意云何？若使有人，母命終者，彼人發狂，心大錯亂，脫衣裸形，隨路遍走，作如是說：『諸賢！見我母耶？諸賢！見我母耶？』那利鴦伽！以此事故可知，若愛生時，便生愁慼、啼哭、憂苦、煩惋、懊惱。
如是父、兄、姊、妹也，兒婦命終，彼人發狂，心大錯亂，脫衣裸形，隨路遍走，作如是說：『諸賢！見我兒婦耶？諸賢！見我兒婦耶？』那利鴦伽！以此事故可知，若愛生時，便生愁慼、啼哭、憂苦、煩惋、懊惱。
那利鴦伽！昔有一人，婦暫歸家，彼諸親族欲奪更嫁，彼女聞之，卽便速疾還至夫家，語其夫曰：『君！今當知我親族欲奪君婦嫁與他人，欲作何計？』於是，彼人即執婦臂，將入屋中，作如是語：『俱至後世！俱至後世！』便以利刀斫殺其婦，並自害己。那利鴦伽！以此事故可知，若愛生時，便生愁慼、啼哭、憂苦、煩惋、懊惱。」 ^n19

那利鴦伽梵志聞佛所說，善受持誦，卽從座起，繞三匝而去，還至拘薩羅王波斯匿所，白曰：「大王！沙門瞿曇實如是說：『若愛生時，便生愁慼、啼哭、憂苦、煩惋、懊惱。』」 ^n20

拘薩羅王波斯匿聞已，語末利皇后曰：「沙門瞿曇實如是說：『若愛生時，便生愁慼、啼哭、憂苦、煩惋、懊惱。』」 ^n21

末利皇后白曰：「大王！我問大王，隨所解答。於意云何？王愛鞞留羅大將耶？」 ^n22

答曰：「實愛。」 ^n23

末利復問：「若鞞留羅大將變易異者，王當云何？」 ^n24

答曰：「末利！若鞞留羅大將變易異者，我必生愁慼、啼哭、憂苦、煩惋、懊惱。」 ^n25

末利白曰：「以此事故，知愛生時，便生愁慼、啼哭、憂苦、煩惋、懊惱。」 ^n26

末利復問：「王愛尸利阿荼大臣，愛一奔陀利象，愛婆夷利童女，愛雨日蓋，愛加尸及拘薩羅國耶？」 ^n27

答曰：「實愛。」 ^n28

末利復問：「若加尸及拘薩羅國變易異者，王當云何？」 ^n29

答曰：「末利！我所具足五欲功德自娛樂者，由彼二國，若加尸及拘薩羅國當變易異者，我乃至無命，況復不生愁慼、啼哭、憂苦、煩惋、懊惱耶？」 ^n30

末利白曰：「以此事故，知愛生時，便生愁慼、啼哭、憂苦、煩惋、懊惱。」 ^n31

末利問王：「於意云何？為愛我耶？」 ^n32

王復答曰：「我實愛汝。」 ^n33

末利復問：「若我一旦變易異者，王當云何？」 ^n34

答曰：「末利！若汝一旦變易異者，我必生愁慼、啼哭、憂苦、煩惋、懊惱。」 ^n35

末利白曰：「以此事故，知愛生時，便生愁慼、啼哭、憂苦、煩惋、懊惱。」 ^n36

拘薩羅王波斯匿語曰：「末利！從今日去沙門瞿曇因此事是我師，我是彼弟子。末利！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n37

佛說如是，拘薩羅王波斯匿及末利皇后聞佛所說，歡喜奉行。^n38
