# 闍知羅經

如是我聞：一時，佛住拘睒彌國瞿師羅園。 ^n1

爾時，尊者阿難亦在彼住。 ^n2

時有闍知羅比丘尼，詣尊者阿難所，稽首禮足，退坐一面，問尊者阿難：「若無相心三昧，不踊、不沒，解脫已住，住已解脫。尊者阿難！世尊說此何果、何功德？」 ^n3

尊者阿難語闍知羅比丘尼：「若無相心三昧不踊、不沒，解脫已住，住已解脫，世尊說是智果、智功德。」 ^n4

闍知羅比丘尼言：「奇哉尊者阿難！大師及弟子，同句、同味、同義。尊者阿難！昔於一時，佛在娑祇城安禪林中，時有眾多比丘尼，往詣佛所，問如此義。爾時，世尊以如是句、如是味、如是義，為諸比丘尼說。是故當知奇特！大師、弟子，所說同句、同味、同義，所謂第一句義。」 ^n5

時闍知羅比丘尼聞尊者阿難所說，歡喜隨喜，作禮而去。 ^n6

如闍知羅比丘尼，迦羅跋比丘尼亦爾。^n7
