# 真人經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「我今為汝說真人法及不真人法，諦聽！諦聽！善思念之。」 ^n3

時，諸比丘受教而聽。 ^n4

佛言：「云何不真人法？或有一人是豪貴族出家學道，餘者不然。彼因是豪貴族故，自貴賤他，是謂不真人法。 ^n5a

真人法者作如是觀：我不因此是豪貴族故，斷淫、怒、癡。或有一人不是豪貴出家學道，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n5b

復次，或有一人端正可愛，餘者不然。彼因端正可愛故，自貴賤他，是謂不真人法。 ^n6a

真人法者作如是觀：我不因此端正可愛故，斷淫、怒、癡。或有一人不端正可愛，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n6b

復次，或有一人才辯工談，餘者不然。彼因才辯工談故，自貴賤他，是謂不真人法。 ^n7a

真人法者作如是觀：我不因此才辯工談故，斷淫、怒、癡。或有一人無才辯工談，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n7b

復次，或有一人是長老，為王者所識及眾人所知，而有大福，餘者不然。彼因是長老，為王者所識及眾人所知，而有大福故，自貴賤他，是謂不真人法。 ^n8a

真人法者作如是觀：我不因此是長老，為王者所識及眾人所知，而有大福故，斷淫、怒、癡。或有一人非是長老，不為王者所識及眾人所知，亦無大福，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n8b

復次，或有一人誦經、持律、學阿毘曇，諳阿含慕，多學經書，餘者不然。彼因諳阿含慕，多學經書故，自貴賤他，是謂不真人法。 ^n9a

真人法者作如是觀：我不因此諳阿含慕，多學經書故，斷淫、怒、癡。或有一人不諳阿含慕，亦不多學經書，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n9b

復次，或有一人著糞掃衣，攝三法服，持不慢衣，餘者不然。彼因持不慢衣故，自貴賤他，是謂不真人法。 ^n10a

真人法者作如是觀：我不因此持不慢衣故，斷淫、怒、癡。或有一人不持不慢衣，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n10b

復次，或有一人常行乞食，飯齊五升，限七家食，或復一食，過中不飲漿，餘者不然。彼因過中不飲漿故，自貴賤他，是謂不真人法。 ^n11a

真人法者作如是觀：我不因此過中不飲漿故，斷淫、怒、癡。或有一人不斷過中飲漿，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n11b

復次，或有一人在無事處、山林樹下，或住高巖，或止露地，或處塚間，或能知時，餘者不然。彼因此知時故，自貴賤他，是謂不真人法。 ^n12a

真人法者作如是觀：我不因此知時故，斷淫、怒、癡。或有一人而不知時，彼行法如法，隨順於法，向法次法，彼因此故，得供養恭敬。如是趣向得真諦法者，不自貴、不賤他，是謂真人法。 ^n12b

復次，或有一人逮得初禪，彼因得初禪故，自貴賤他，是謂不真人法。 ^n13a

真人法者作如是觀：初禪者，世尊說無量種，若有計者是謂愛也。彼因此故，得供養恭敬。如是趣向得真諦法者，不自貴、不賤他，是謂真人法。 ^n13b

復次，或有一人得第二、第三、第四禪，得空處、識處、無所有處、非有想非無想處，餘者不然。彼因得非有想非無想處故，自貴賤他，是謂不真人法。 ^n14a

真人法者作如是觀：非有想非無想處，世尊說無量種，若有計者是謂愛也。彼因此故，得供養恭敬。如是趣向得真諦法者，不自貴、不賤他，是謂真人法。 ^n14b

諸比丘！是謂真人法、不真人法，汝等當知真人法、不真人法。知真人法、不真人法已，捨離不真人法，學真人法，汝等當學如是！」 ^n15

佛說如是，彼諸比丘聞佛所說，歡喜奉行。
豪貴端正談，長老誦諸經；衣食無事禪，四無色在後。^n16
