# 無知經

如是我聞：一時，佛住舍衛國祇樹給孤獨園。 ^n1

爾時，佛告諸比丘：「〔眾生〕於無始生死，無明所蓋，愛結所繫，長夜輪迴，不知苦之本際。 ^n2

有時長久不雨，地之所生，百穀、草木，皆悉枯乾。 ^n3a

諸比丘！若無明所蓋，愛結所繫，眾生生死輪迴，愛結不斷，不盡苦邊。 ^n3b

諸比丘！有時長夜不雨，大海水悉皆枯竭。 ^n4a

諸比丘！無明所蓋，愛結所繫，眾生生死輪迴，愛結不斷，不盡苦邊。 ^n4b

諸比丘！有時長夜，須彌山王皆悉崩落。 ^n5a

無明所蓋，愛結所繫，眾生長夜生死輪迴，愛結不斷，不盡苦邊。 ^n5b

諸比丘！有時長夜，此大地悉皆敗壞。 ^n6a

而眾生無明所蓋，愛結所繫，眾生長夜生死輪迴，愛結不斷，不盡苦邊。 ^n6b

比丘！譬如狗子繫柱，彼繫不斷，長夜繞柱，輪迴而轉。 ^n7a

如是比丘！愚夫眾生不如實知色、色集、色滅、色味、色患、色離，長夜輪迴，順色而轉。 ^n7b

如是不如實知受、想、行、識、識集、識滅、識味、識患、識離，長夜輪迴，順識而轉。 ^n7c

諸比丘！隨色轉、隨受轉、隨想轉、隨行轉、隨識轉。 ^n7d

隨色轉故，不脫於色。 ^n8a

隨受、想、行、識轉故，不脫於〔受、想、行〕、識。 ^n8b

以不脫故，不脫生老病死、憂悲惱苦。 ^n8c

多聞聖弟子如實知色、色集、色滅、色味、色患、色離〔故，不隨色轉〕。 ^n9a

如實知受、想、行、識、識集、識滅、識味、識患、識離故，不隨識轉。 ^n9b

不隨轉故，脫於色，脫於受、想、行、識，我說脫於生老病死、憂悲惱苦。」 ^n9c

佛說此經已，時諸比丘聞佛所說，歡喜奉行。^n10
