# 訶梨經

如是我聞：一時，佛住舍衛國祇樹給孤獨園。 ^n1

爾時，尊者摩訶迦旃延，住釋氏訶梨聚落精舍。 ^n2

時訶梨聚落主長者，詣尊者摩訶迦旃延所，稽首禮足，退坐一面，白尊者摩訶迦旃延：「如世尊於界隔山天帝釋石窟說言：憍尸迦！若沙門、婆羅門，無上愛盡解脫，心正善解脫，究竟邊際、究竟無垢、究竟梵行、畢竟清淨。云何於此法律，究竟邊際、究竟無垢、究竟梵行、畢竟清淨？」 ^n3

尊者摩訶迦旃延語長者言：「謂眼、眼識、眼識所識色，相依生喜，彼若盡、無欲、滅、息沒，於此法律究竟邊際、究竟無垢、究竟梵行、畢竟清淨。 ^n4a

耳、鼻、舌、身，意、意識、意識所識法，相依生喜，彼若盡、〔無欲〕、滅、息沒，比丘於此法律，〔究竟邊際〕、究竟無垢、究竟梵行、畢竟清淨。」 ^n4b

時訶梨聚落主長者，聞尊者摩訶迦旃延所說，歡喜隨喜，作禮而去。^n5
