# 爪甲經

如是我聞：一時，佛住舍衛國祇樹給孤獨園。 ^n1

爾時，世尊以爪甲擎土已，告諸比丘：「於意云何？我爪甲上土為多，此大地土多？」 ^n2

諸比丘白佛言：「世尊！甲上土甚少少耳，此大地土甚多無量，乃至算數譬類不可為比。」 ^n3

佛告比丘：「如甲上土者，若諸眾生形可見者，亦復如是。 ^n4a

其形微細不可見者，如大地土。 ^n4b

是故，比丘！於四聖諦，未無間等者，當勤方便，學無間等。」 ^n5

佛說是經已，諸比丘聞佛所說，歡喜奉行。 ^n6

如陸地，如是水性亦爾。 ^n7

如甲上土，如是眾生人道者，亦復如是。 ^n8a

如大地土，如是非人亦爾。 ^n8b

如甲上土，如是生中國者亦爾。 ^n9a

如大地土，如是生邊地者亦爾。 ^n9b

如甲上土，如是成就聖慧眼者亦復如是。 ^n10a

如大地土，如是不成就聖慧眼者〔亦爾〕。 ^n10b

如甲上土，如是眾生知此法律者，亦復如是。 ^n11a

如大地土，如是眾生不知法律者亦爾。 ^n11b

如知，如是等知、普知、正想、正覺、正解、法無間等，亦如是。 ^n12

如甲上土，如是眾生知有父母亦爾。 ^n13a

如大地土，如是眾生不知有父母亦爾。 ^n13b

如甲上土，如是知有沙門、婆羅門，家之尊長，作所應作作福，此世他世，畏罪行施，受齋持戒，亦爾。 ^n14a

如大地土，不知有沙門、婆羅門，家之尊長，作所應作作福，此世、他世，畏罪行施，受齋持戒，亦如是說。 ^n14b

如甲上土，如是眾生不殺、不盜、不邪婬、不妄語、不兩舌、不惡口、不綺語亦爾。 ^n15a

如大地土，如是眾生不持諸戒者，亦爾。 ^n15b

如是離貪、恚、邪見，及不離貪、恚、邪見，亦如是說。 ^n16

如甲上土，如是不殺、不盜、不邪婬、不妄語、不飲酒。 ^n17a

如大地土，如是不持五戒者亦爾。 ^n17b

如甲上土，如是眾生持八戒者亦如是。 ^n18a

如大地土，如是眾生不持八戒者亦爾。 ^n18b

如甲上土，如是眾生持十善者亦如是。 ^n19a

如大地土，如是眾生不持十善者亦如是。 ^n19b

如甲上土，如是眾生從地獄命終生人中者，亦如是。 ^n20a

如大地土，如是眾生從地獄命終還生地獄者，亦如是。 ^n20b

如地獄，如是畜生、餓鬼亦爾。 ^n21

如甲上土，如是眾生從地獄命終生天上者亦如是。 ^n22a

如大地土，如是眾生從地獄命終還生地獄者亦如是。 ^n22b

如地獄，如是畜生、餓鬼亦爾。 ^n23

如甲上土，如是眾生人道中沒還生人道中者，亦如是。 ^n24a

如大地土，其諸眾生從人道中沒生地獄中者亦如是。 ^n24b

如地獄，如是畜生、餓鬼亦爾。 ^n25

如甲上土，其諸眾生從天命終還生天上者，亦如是。 ^n26a

如大地土，其諸眾生天上沒生地獄中者，亦如是。 ^n26b

如地獄，畜生、餓鬼亦如是。^n27
