# 過去經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「眾生無始生死，長夜輪轉，不知苦之本際。」 ^n2

時有異比丘從坐起，整衣服，為佛作禮，右膝著地，合掌白佛：「世尊！過去有幾劫？」 ^n3

佛告比丘：「我悉能說，汝知甚難。」 ^n4

比丘白佛：「可說譬不？」 ^n5

佛言：「可說譬。如比丘！有士夫壽命百歲，晨朝憶念三百千劫，日中憶念三百千劫，日暮憶念三百千劫；如是日日憶念劫數，百年命終，不能憶念劫數邊際。比丘！當知過去劫數無量。如是過去無量劫數，長夜受苦，積骨成山，髓血成流，乃至地獄、畜生、餓鬼惡趣。 ^n6

如是比丘！無始生死，長夜輪轉，不知苦之本際。 ^n7

是故，比丘！當如是學：斷除諸有，莫令增長。」 ^n8

佛說此經已，諸比丘聞佛所說，歡喜奉行。^n9
