# 憎嫉婆羅門經

如是我聞：一時，佛住〔波羅奈〕國仙人住處鹿野苑中。 ^n1

乃至尊者大目揵連言：「我於路中，見一眾生，舉體糞穢以塗其身，亦食糞穢，乘虛而行。臭穢苦惱，啼哭號呼。」 ^n2

乃至佛告諸比丘：「此眾生者，過去世時，於此〔波羅奈〕城，為自在王師婆羅門。以憎嫉心，請迦葉佛、聲聞僧，以糞著飯下，試惱眾僧，緣斯罪故，已地獄中受無量苦。地獄餘罪，今得此身，續受斯苦。 ^n3

諸比丘！如大目揵連所見，真實不異，當受持之。」 ^n4

佛說此經已，諸比丘聞佛所說，歡喜奉行。^n5
