# 究羅檀頭經

如是我聞： ^n1

一時，佛在俱薩羅國，與大比丘眾千二百五十人俱，遊行人間，至俱薩羅佉㝹婆提婆羅門村北，止宿尸舍婆林中。 ^n2

時，有婆羅門名究羅檀頭，止佉㝹婆提村，其村豐樂，人民熾盛，園觀浴池，樹木清涼，波斯匿王卽封此村與究羅檀頭婆羅門，以為梵分。此婆羅門七世已來父母真正，不為他人之所輕毀，異學三部諷誦通利，種種經書盡能分別，世典幽微靡不綜練，又能善於大人相法、瞻候吉凶、祭祀儀禮，有五百弟子，教授不廢。 ^n3

時，婆羅門欲設大祀，辦五百特牛、五百牸牛、五百特犢、五百牸犢、五百羖羊、五百羯羊，欲以供祀。 ^n4

時，佉㝹婆提村諸婆羅門、長者、居士聞：沙門瞿曇釋種子，出家成道，從俱薩羅國人間遊行，至佉㝹婆提村北尸舍婆林止，有大名稱，流聞天下，如來、至真、等正覺，十號具足，於諸天、世人、魔、若魔、天、沙門、婆羅門中，自身作證，為他說法，上中下言，皆悉真正，義味具足，梵行清淨。「如此真人，應往覲現，今我等寧可往共相見。」作此語已，卽便相率，出佉㝹婆提村，隊隊相隨，欲詣佛所。 ^n5

時，究羅檀頭婆羅門在高樓上，遙見眾人隊隊相隨，顧問侍者：「彼諸人等，以何因緣隊隊相隨，欲何所至？」 ^n6

侍者白言：「我聞沙門瞿曇釋種子，出家成道，於俱薩羅國遊行人間，詣佉㝹婆提村北尸舍婆林中止，有大名稱，流聞天下，如來、至真、等正覺，十號具足，於諸天、世人、魔、若魔、天、沙門、婆羅門中，自身作證，為他說法，上中下言，皆悉真正，義味具足，梵行清淨。此村諸婆羅門、長者、居士眾聚相隨，欲往問訊沙門瞿曇耳。」 ^n7

時，究羅檀頭婆羅門卽敕侍者：「汝速持我聲，往語諸人言：『卿等小住，須待我往，當共俱詣沙門瞿曇。』」 ^n8

時，彼侍者卽承教命，往語諸人言：「『且住！須我往到，當共俱詣沙門瞿曇所。』」 ^n9

諸人報使者言：「汝速還白婆羅門：『今正是時，宜共行也。』」 ^n10

侍者還白：「諸人已住，言：『今正是時，宜共行也。』」 ^n11

時，婆羅門即便下樓，出中門立。 ^n12

時，有餘婆羅門五百人在中門外坐，助究羅檀頭施設大祀，見究羅檀頭，皆悉起迎問言：「大婆羅門！欲何所至？」 ^n13

報言：「我聞有沙門瞿曇釋種子，出家成道，於俱薩羅國人間遊行，詣佉㝹婆提村北尸舍婆林，有大名稱，流聞天下，如來、至真、等正覺，十號具足，於諸天、世人、沙門、婆羅門中，自身作證，為人說法，上中下言，皆悉真正，義味具足，梵行清淨。如此真人，宜往覲現。 ^n14

諸婆羅門！我又聞瞿曇知三種祭祀、十六祀具，今我眾中先學舊識所不能知。我今欲大祭祀，牛羊已備，欲詣瞿曇問三種祭祀、十六祀具。我等得此祭祀法已，功德具足，名稱遠聞。」 ^n15

時，五百婆羅門白究羅檀頭言：「大師勿往！所以者何？彼應來此，此不應往。 ^n16

大師七世已來父母真正，不為他人之所輕毀；若成此法者，彼應來此，此不應詣彼。」 ^n17a

又言：「大師異學三部諷誦通利，種種經書盡能分別，世典幽微無不綜練，又能善於大人相法、瞻相吉凶、祭祀儀禮；成此法者，彼應詣此，此不應詣彼。 ^n17b

又大師顏貌端正，得梵色像；成此法者，彼應詣此，此不應詣彼。 ^n17c

又大師戒德增上，智慧成就；成就此法者，彼應詣此，此不應詣彼。 ^n17d

又大師所言柔和，辯才具足，義味清淨；成此法者，彼應詣此，此不應詣彼。 ^n17e

又大師為眾導首，弟子眾多；成此法者，彼應詣此，此不應詣彼。 ^n17f

又大師常教授五百婆羅門；成此法者，彼應詣此，此不應詣彼。 ^n17g

又大師四方學者皆來請受，問諸技術祭祀之法，皆能具答；成此法者，彼應詣此，此不應詣彼。 ^n17h

又大師為波斯匿王及瓶沙王恭敬供養；成此法者，彼應詣此，此不應詣彼。 ^n17i

又大師富有財寶，庫藏盈溢；成此法者，彼應詣此，此不應詣彼。 ^n17j

又大師智慧明達，所言通利，無有怯弱；成此法者，彼應詣此，此不應詣彼。 ^n17k

大師若具足此十一法，彼應詣此，此不應詣彼。」 ^n18

時，究羅檀頭言：「如是！如是！如汝等言，我實有此德，非不有也。汝當復聽我說，沙門瞿曇所成功德，我等應詣彼，彼不應來此。 ^n19

沙門瞿曇七世已來父母真正，不為他人之所輕毀；彼成此法者，我等應詣彼，彼不應來。 ^n20a

又沙門瞿曇顏貌端正，出剎利種；成此法者，我應詣彼，彼不應來。 ^n20b

又沙門瞿曇生尊貴家，出家為道；成此法者，我應詣彼，彼不應來此。 ^n20c

又沙門瞿曇光明具足，種姓真正，出家修道；成此法者，我應詣彼，彼不應來。 ^n20d

又沙門瞿曇生財富家，有大威力，出家修道；成此法者，我應詣彼，彼不應來。 ^n20e

又沙門瞿曇具賢聖戒，智慧成就；成此法者，我應詣彼，彼不應來。 ^n20f

又沙門瞿曇善於言語，柔軟和雅；成此法者，我應詣彼，彼不應來。 ^n20g

又沙門瞿曇為眾導師，弟子眾多；成此法者，我應詣彼，彼不應來。 ^n20h

又沙門瞿曇永滅欲愛，無有卒暴，憂畏已除，衣毛不豎，歡喜和悅，見人稱善，善說行報，不毀餘道；成此法者，我應詣彼，彼不應來。 ^n20i

又沙門瞿曇常為波斯匿王及瓶沙王禮敬供養；成此法者，我應詣彼，彼不應來。 ^n20j

又沙門瞿曇為沸伽羅婆羅婆羅門禮敬供養，亦為梵婆羅門、多利遮婆羅門、種德婆羅門、首伽摩納兜耶子恭敬供養；成此法者，我應詣彼，彼不應來。 ^n20k

又沙門瞿曇為諸聲聞弟子之所宗奉禮敬供養，亦為諸天及諸鬼神之所恭敬，釋種、俱梨、冥寧、跋祇、末羅、蘇摩皆悉宗奉；成此法者，我應詣彼，彼不應來。 ^n20l

又沙門瞿曇波斯匿王及瓶沙王受三歸五戒；成此法者，我應詣彼，彼不應來。 ^n20m

又沙門瞿曇沸伽羅婆羅婆羅門等受三歸五戒；成此法者，我應詣彼，彼不應來。 ^n20n

又沙門瞿曇弟子受三歸五戒，諸天、釋種、俱梨等，皆受三歸五戒；成此法者，我應詣彼，彼不應來。 ^n20o

又沙門瞿曇所遊行處，為一切人恭敬供養；成此法者，我應詣彼，彼不應來。 ^n20p

又沙門瞿曇所至城郭村邑，無不傾動恭敬供養；成此法者，我應詣彼，彼不應來。 ^n20q

又沙門瞿曇所至之處，非人、鬼神不敢觸嬈；成此法者，我應詣彼，彼不應來。 ^n20r

又沙門瞿曇所至之處，其處人民皆見光明，聞天樂音；成此法者，我應詣彼，彼不應來。 ^n20s

又沙門瞿曇所至之處，若欲去時，眾人戀慕，涕泣而送；成此法者，我應詣彼，彼不應來。 ^n20t

又沙門瞿曇初出家時，父母宗親涕泣戀恨；成此法者，我應詣彼，彼不應來。 ^n20u

又沙門瞿曇少壯出家，捨諸飾好、象馬、寶車、五欲、瓔珞；成此法者，我應詣彼，彼不應來。 ^n20v

又沙門瞿曇捨轉輪王位，出家修道，若其在家，王四天下，統領民物，我等皆屬；成此法者，我應詣彼，彼不應來。 ^n20w

又沙門瞿曇明解梵法，能為人說，亦與梵天往返語言；成此法者，我應詣彼，彼不應來。
〔又沙門瞿曇明解三種祭祀、十六祀具，我等宿舊所不能知；成此法者，我應詣彼，彼不應來。〕 ^n20x

又沙門瞿曇三十二相具足；成此法者，我應詣彼，彼不應來。 ^n20y

又沙門瞿曇智慧通達，無有怯弱；成此法者，我應詣彼，彼不應來。 ^n20z

彼瞿曇來至此佉㝹婆提村，於我為尊，又是貴客，宜往覲現。」 ^n21

時，五百婆羅門白究羅檀頭言：「甚奇！甚特！彼之功德乃如是耶？若使瞿曇於諸德中成就一者，尚不應來，況今盡具，宜盡相率，共往問訊。」 ^n22

究羅檀頭言：「欲行者，宜知是時。」 ^n23

時，婆羅門卽嚴駕寶車，與五百婆羅門及佉㝹婆提諸婆羅門長者、居士，前後圍遶，詣尸舍婆林。到已下車，步進至世尊所，問訊已，一面坐。 ^n24

時，諸婆羅門、長者、居士，或有禮佛而坐者，或問訊而坐者，或有稱名而坐者，或有叉手向佛而坐者，或有默然而坐者。 ^n25

眾坐已定，究羅檀頭白佛言：「欲有所問，若有閑暇得見聽者，乃敢請問。」 ^n26

佛言：「隨意所問。」 ^n27

時，婆羅門白佛言：「我聞瞿曇明解三種祭祀及十六種祭具，我等先宿耆舊所不能知。我等今者欲為大祭祀，已辦五百特牛、五百牸牛、五百特犢、五百牸犢、五百羖羊、五百羯羊，欲以祭祀，今日故來，問三祭法及十六祭具。若得成此祀者，得大果報，名稱遠聞，天人所敬。」 ^n28

爾時，世尊告究羅檀頭婆羅門曰：「汝今諦聽！諦聽！善思念之，當為汝說。」 ^n29

婆羅門言：「唯然，瞿曇！願樂欲聞！」 ^n30

爾時，佛告究羅檀頭曰：「乃往過去久遠世時，有剎利王，水澆頭種，欲設大祀，集婆羅門大臣而告之曰：『我今大有財寶具足，五欲自恣；年已朽邁，士眾強盛，無有怯弱，庫藏盈溢。今欲設大祀，汝等說祀法斯何所須？』 ^n31

時，彼大臣卽白王言：『如是，大王！如王所言，國富兵強，庫藏盈溢，但諸民物多懷惡心，習諸非法，若於此時而為祀者，不成祀法，如遣盜逐盜，則不成使。大王！勿作是念言：此是我民，能伐能殺，能呵能止。諸近王者當給其所須，諸治生者當給其財寶，諸修田業者當給其牛犢、種子，使彼各各自營。王不逼迫於民，則民人安隱，養育子孫，共相娛樂。』」 ^n32

佛告究羅檀頭：「時，王聞諸臣語已，諸親近者給其衣食，諸有商賈給其財寶，修農田者給牛、種子；是時人民各各自營，不相侵惱，養育子孫，共相娛樂。」 ^n33

佛言：「時，王復召諸臣語言：『我國富兵強，庫藏盈溢，給諸人民，使無所乏，養育子孫，共相娛樂。我今欲設大祀，汝說祀法悉何所須？』 ^n34

諸臣白王：『如是！如是！如王所說，國富兵強，庫藏盈溢，給諸人民，使其無乏，養育子孫，共相娛樂。王欲祀者，可語宮內使知。』 ^n35

時，王卽如臣言，入語宮內：『我國富兵強，庫藏盈溢，多有財寶，欲設大祀。』 ^n36

時，諸夫人尋白王言：『如是！如是！如大王言，國富兵強，庫藏盈溢，多有珍寶，欲設大祀，今正是時。』 ^n37

王出報諸臣言：『我國富兵強，庫藏盈溢，給諸人民，使其無乏，養育子孫，共相娛樂。今欲大祀，已語宮內，汝盡語我，斯須何物？』 ^n38

時，諸大臣卽白王言：『如是！如是！如王所說，欲設大祀，已語宮內，而未語太子、皇子、大臣、將士，王當語之！』 ^n39

時，王聞諸臣語已，卽語太子、皇子、羣臣、將士言：『我國富兵強，庫藏盈溢，欲設大祀。』 ^n40

時，太子、皇子及諸羣臣、將士卽白王言：『如是！如是！大王！今國富兵強，庫藏盈溢，欲設祀者，今正是時。』 ^n41

時，王復告大臣曰：『我國富兵強，多有財寶，欲設大祀，已語宮內、太子、皇子……乃至將士，今欲大祀，斯何所須？』 ^n42

諸臣白王：『如大王言，欲設祀者，今正是時。』 ^n43

王聞語已，卽於城東起新堂舍。王入新舍，被鹿皮衣，以香酥油塗摩其身，又以鹿角戴之頭上，牛屎塗地，坐臥其上；及第一夫人、婆羅門、大臣，選一黃牸牛，一乳王食，一乳夫人食，一乳大臣食，一乳供養大眾，餘與犢子。 ^n44

時，王成就八法，大臣成就四法。 ^n45

云何王成就八法？
彼剎利王七世以來父母真正，不為他人所見輕毀，是為成就初法。
彼王顏貌端正，剎利種族，是為二法。
彼王戒德增盛，智慧具足，是為三法。
彼王習種種技術，乘象、馬車、刀矛、弓矢、戰鬥之法，無不具知，是為四法。
彼王有大威力，攝諸小王，無不靡伏，是為五法。
彼王善於言語，所說柔軟，義味具足，是為六法。
彼王多有財寶，庫藏盈溢，是為七法。
彼王智謀勇果，無復怯弱，是為八法。
彼剎利種王，成此八法。 ^n46

云何大臣成就四法？
彼婆羅門大臣七世以來父母真正，不為他人所見輕毀，是為初法。
復次，彼大臣異學三部諷誦通利，種種經書皆能分別，世典幽微靡不綜練，又能善於大人相法、瞻察吉凶、祭祀儀禮，是為二法。
復次，大臣善於言語，所說柔和，義味具足，是為三法。
復次，大臣智謀勇果，無有怯弱，凡祭祀法無不解知，是為四法。 ^n47

時，彼王成就八法，婆羅門大臣成就四法，彼王有四援助、三祭祀法、十六祀具。 ^n48

時，婆羅門大臣於彼新舍，以十六事開解王意，除王疑想。云何十六？ ^n49

大臣白王：『或有人言：今剎利王欲為大祀，而七世以來父母不正，常為他人所見輕毀。設有此言，不能汙王，所以者何？王七世以來父母真正，不為他人之所輕毀。 ^n50a

或有人言：今剎利王欲為大祀，而顏貌醜陋，非剎利種。設有此言，不能汙王，所以者何？王顏貌端正，剎利種族。 ^n50b

或有人言：今剎利王欲為大祀，而無增上戒，智慧不具。設有此言，不能汙王，所以者何？王戒德增上，智慧具足。 ^n50c

或有人言：今剎利王欲為大祀，而不善諸術，乘象、馬車、種種兵法不能解知。設有此言，不能汙王，所以者何？王善諸技術，戰陣兵法，無不解知。 ^n50d

或有人言：王欲為大祀，而無大威力攝諸小王。設有是言，不能汙王，所以者何？王有大威力，攝諸小王。 ^n50e

或有人言：王欲大祀，而不善於言語，所說麁獷，義味不具。設有此言，不能汙王，所以者何？王善於言語，所說柔軟，義味具足。 ^n50f

或有人言：王欲大祀，而無多財寶。設有是言，不能汙王，所以者何？王庫藏盈溢，多有財寶。 ^n50g

或有人言：王欲大祀，而無智謀，志意怯弱。設有是言，不能汙王，所以者何？王智謀勇果，無有怯弱。 ^n50h

或有人言：王欲大祀，不語宮內。設有是語，不能汙王，所以者何？王欲祭祀，先語宮內。 ^n50i

或有人言：王欲大祀，而不語太子、皇子。設有此言，不能汙王，所以者何？王欲祭祀，先語太子、皇子。 ^n50j

或有人言：王欲大祀，不語羣臣。設有此言，不能汙王，所以者何？王欲大祀，先語羣臣。 ^n50k

或有人言：王欲大祀，不語將士。設有此言，不能汙王，所以者何？王欲祭祀，先語將士。 ^n50l

或有人言：王欲大祀，而婆羅門大臣七世以來父母不正，常為他人之輕毀。設有是語，不能汙王，所以者何？我七世以來父母真正，不為他人所見輕毀。 ^n50m

或有人言：王欲大祀，而大臣於異學三部諷誦不利，種種經書不能分別，世典幽微亦不綜練，不能善於大人相法、瞻察吉凶、祭祀儀禮。設有此言，不能汙王，所以者何？我於三部異典諷誦通利，種種經書皆能分別，世典幽微靡不綜練，又能善於大人相法、瞻察吉凶、祭祀儀禮。 ^n50n

或有人言：王欲大祀，而大臣不善言語，所說麁獷，義味不具。設有此言，不能汙王，所以者何？我善言語，所說柔和，義味具足。 ^n50o

或有人言：王欲大祀，而大臣智謀不具，志意怯弱，不解祀法。設有是言，不能汙王，所以者何？我智謀勇果，無有怯弱，凡祭祀法，無不解知。』」 ^n50p

佛告究羅檀頭：「彼王於十六處有疑，而彼大臣以十六事開解王意。」 ^n51

佛言：「時，大臣於彼斯新舍，以十事行示教利喜於王。云何為十？ ^n52

大臣言：『王祭祀時，諸有殺生、不殺生來集會者，平等施與。若有殺生而來者，亦施與，彼自當知；不殺而來者，亦施與，為是故施，如是心施。 ^n53a

若復有偷盜、邪淫、兩舌、惡口、妄言、綺語、貪取、嫉妬、邪見來在會者，亦施與，彼自當知；若有不盜……乃至正見來者，亦施與，為是故施，如是心施。』」 ^n53b

佛告婆羅門：「彼大臣以此十行示教利喜。」 ^n54

又告婆羅門：「時，彼剎利王於彼新舍生三悔心，大臣滅之。云何為三？ ^n55

王生悔言：『我今大祀，已為大祀、當為大祀、今為大祀，多損財寶。』起此三心，而懷悔恨。 ^n56

大臣語言：『王已為大祀，已施、當施、今施，於此福祀不宜生悔。』是為王入新舍生三悔心，大臣滅之。」 ^n57

佛告婆羅門：「爾時，剎利王水澆頭種，以十五日月滿時出彼新舍，於舍前露地然大火𧂐，手執油瓶注於火上，唱言：『與！與！』 ^n58

時，彼王夫人聞王以十五日月滿時出新舍，於舍前然大火𧂐，手執油瓶注於火上，唱言：『與！與！』彼夫人、婇女多持財寶，來詣王所，而白王言：『此諸雜寶，助王為祀。』 ^n59

婆羅門！彼王尋告夫人、婇女言：『止！止！汝便為供養已，我自大有財寶，足以祭祀。』 ^n60

諸夫人、婇女自生念言：我等不宜將此寶物還於宮中，若王於東方設大祀時，當用佐助。婆羅門！其後王於東方設大祀時，夫人、婇女卽以此寶物助設大祀。 ^n61

時，太子、皇子聞王十五日月滿時出新舍，於舍前然大火𧂐，手執油瓶注於火上，唱言：『與！與！』彼太子、皇子多持財寶，來詣王所，白王言：『以此寶物，助王大祀。』 ^n62

王言：『止！止！汝便為供養已，我自大有財寶，足已祭祀。』 ^n63

諸太子、皇子自生念言：我等不宜持此寶物還也，王若於南方設大祀者，當以佐助。 ^n64

如是大臣持寶物來，願已助王祭祀西方； ^n65

將士持寶物來，願已助王祭祀北方。」 ^n66

佛告婆羅門：「彼王大祭祀時，不殺牛、羊及諸眾生，唯用酥、乳、麻油、蜜、黑蜜、石蜜，以為祭祀。」 ^n67

佛告婆羅門：「彼剎利王為大祀時，初喜、中喜，後亦喜，此為成辦祭祀之法。」 ^n68

佛告婆羅門：「彼剎利王為大祀已，剃除鬚髮，服三法衣，出家為道，修四無量心，身壞命終，生梵天上。 ^n69a

時，王夫人為大施已，亦復除髮，服三法衣，出家修道，行四梵行，身壞命終，生梵天上。 ^n69b

婆羅門大臣教王四方祭祀已，亦為大施，然後剃除鬚髮，服三法衣，出家修道，行四梵行，身壞命終，生梵天上。」 ^n69c

佛告婆羅門：「時，王為三祭祀法、十六祀具，而成大祀，於汝意云何？」 ^n70

時，究羅檀頭聞佛言已，默然不對。 ^n71

時，五百婆羅門語究羅檀頭言：「沙門瞿曇所言微妙，大師何故默然不答？」 ^n72

究羅檀頭答言：「沙門瞿曇所說微妙，我非不然可，所以默然者，自思惟耳。沙門瞿曇說此事，不言從他聞，我默思惟：沙門瞿曇將無是彼剎利王耶？或是彼婆羅門大臣耶？」 ^n73

爾時，世尊告究羅檀頭曰：「善哉！善哉！汝觀如來，正得其宜。是時，剎利王為大祀者，豈異人乎？勿造斯觀，卽吾身是也，我於爾時極大施惠。」 ^n74

究羅檀頭白佛言：「齊此三祭祀及十六祀具得大果報，復有勝者耶？」 ^n75a

佛言：「有。」 ^n75b

問曰：「何者是？」 ^n75c

佛言：「於此三祭祀及十六祀具，若能常供養眾僧，使不斷者，功德勝彼。」 ^n75d

又問：「於此三祭祀及十六祀具，若能常供養眾僧使不斷者，為此功德最勝，復有勝者耶？」 ^n76a

佛言：「有。」 ^n76b

又問：「何者是？」 ^n76c

佛言：「若以三祭祀及十六祀具并供養眾僧使不斷者，不如為招提僧起僧房堂閣，此施最勝。」 ^n76d

又問：「為三祭祀及十六祀具，并供養眾僧使不斷絕，及為招提僧起僧房堂閣，為此福最勝，復有勝者耶？」 ^n77a

佛言：「有。」 ^n77b

又問：「何者是？」 ^n77c

佛言：「若為三種祭祀、十六祀具，供養眾僧使不斷絕，及為招提僧起僧房堂閣；不如起歡喜心，口自發言：『我歸依佛、歸依法、歸依僧。』此福最勝。」 ^n77d

又問：「齊此三歸，得大果報耶？復有勝者？」 ^n78a

佛言：「有。」 ^n78b

又問：「何者是？」 ^n78c

佛言：「若以歡喜心受、行五戒，盡形壽不殺、不盜、不淫、不欺、不飲酒，此福最勝。」 ^n78d

又問：「齊此三祀，……至於五戒，得大果報耶？復有勝者？」 ^n79a

佛言：「有。」 ^n79b

又問：「何者是？」 ^n79c

佛言：「若能以慈心念一切眾生，如搆牛乳頃，其福最勝。」 ^n79d

又問：「齊此三祀，……至於慈心，得大果報耶？復有勝者？」 ^n80a

佛言：「有。」 ^n80b

又問：「何者是？」 ^n80c

佛言：「若如來、至真、等正覺出現於世，有人於佛法中出家修道，眾德悉備，……乃至具足三明，滅諸癡冥，具足慧明。所以者何？以不放逸、樂閑靜故，此福最勝。」 ^n80d

究羅檀頭又白佛言：「瞿曇！我為祭祀，具諸牛羊各五百頭，今盡放捨，任其自遊隨逐水草。我今歸依佛、歸依法、歸依僧，聽我於正法中為優婆塞！自今以後，盡形壽不殺、不盜、不淫、不欺、不飲酒，唯願世尊及諸大眾明受我請！」 ^n81

爾時，世尊默然受之。 ^n82

時，婆羅門見佛默然受請已，卽起禮佛，繞三匝而去。還家供辦種種餚饍，明日時到。 ^n83

爾時，世尊著衣持鉢，與大比丘眾千二百五十人俱，詣婆羅門舍，就座而坐。 ^n84

時，婆羅門手自斟酌，供佛及僧，食訖去鉢，行澡水畢，佛為婆羅門而作頌曰：
「祭祀火為上，諷誦詩為上，人中王為上，眾流海為上，
星中月為上，光明日為上。上下及四方，諸有所生物，
天及世間人，唯佛為最上；欲求大福者，當供養三寶。」 ^n85

爾時，究羅檀頭婆羅門卽取一小座於佛前坐。 ^n86

爾時，世尊漸為說法，示教利喜：施論、戒論、生天之論，欲為大患，上漏為礙，出要為上，分布顯示諸清淨行。 ^n87

爾時，世尊觀彼婆羅門志意柔軟，陰蓋輕微，易可調伏。如諸佛常法，為說苦聖諦，分別顯示，說集聖諦、集滅聖諦、出要聖諦。 ^n88

時，究羅檀頭婆羅門卽於座上遠塵離垢，得法眼淨，猶如淨潔白疊，易為受染。檀頭婆羅門亦復如是，見法得法，獲果定住，不由他信，得無所畏，而白佛言：「我今重再三歸依佛、法、聖眾，願佛聽我於正法中為優婆塞！自今已後，盡形壽不殺、不盜、不淫、不欺、不飲酒。」 ^n89

重白佛言：「唯願世尊更受我七日請！」爾時，世尊默然受之。 ^n90

時，婆羅門卽於七日中，手自斟酌，供佛及僧。過七日已，世尊遊行人間。 ^n91

佛去未久，時究羅檀頭婆羅門得病命終。 ^n92

時，眾多比丘聞究羅檀頭供養佛七日，佛去未久，得病命終，卽自念言：「彼人命終，當何所趣？」 ^n93

時，諸比丘詣世尊所，頭面禮足，於一面坐，而白佛言：「彼究羅檀頭今者命終，當生何所？」 ^n94

佛告諸比丘：「彼人淨修梵行，法法成就，亦不於法有所觸嬈，以斷五下分結，於彼現般涅槃，不來此世。」 ^n95

爾時，諸比丘聞佛所說，歡喜奉行！^n96
