# 詵陀迦旃延經

如是我聞：一時，佛住那梨聚落深谷精舍。 ^n1

爾時，世尊告詵陀迦旃延：「當修真實禪，莫習強良禪。 ^n2

如強良馬，繫槽櫪上，彼馬不念我所應作、所不應作，但念穀草。 ^n3a

如是丈夫，於貪欲纏多所修習故，彼以貪欲心思惟，於出離道不如實知，心常馳騁，隨貪欲纏而求正受。 ^n3b

瞋恚、睡眠、掉悔、疑多修習故，於出離道不如實知，以疑蓋心思惟以求正受。 ^n3c

詵陀！若真生馬，繫槽櫪上，不念水草，但作是念駕乘之事。 ^n4a

如是丈夫，不念貪欲纏住；於出離如實知，不以貪欲纏而求正受。 ^n4b

亦不瞋恚、睡眠、掉悔、疑纏多住；於出離瞋恚、睡眠、掉悔、疑纏如實知，不以疑纏而求正受。 ^n4c

如是詵陀！比丘如是禪者，不依地修禪，不依水、火、風、空、識、無所有、非想非非想而修禪；不依此世、不依他世，非日、月，非見、聞、覺、識，非得、非求、非隨覺、非隨觀而修禪。 ^n5a

詵陀！比丘如是修禪者，諸天主、伊濕波羅、波闍波提，恭敬合掌，稽首作禮而說偈言：
南無大士夫！南無士之上！以我不能知，依何而禪定。」 ^n5b

爾時，有尊者跋迦利，住於佛後，執扇扇佛。時跋迦利白佛言：「世尊！若比丘云何入禪，而不依地、水、火、風，乃至覺、觀而修禪定？ ^n6a

云何比丘〔如是修禪者〕，諸天主、伊濕波羅、波闍波提合掌恭敬，稽首作禮而說偈言：
南無大士夫！南無士之上！以我不能知，依何而禪定。」 ^n6b

佛告跋迦利：「比丘於地想能伏地想，於水、火、風想，無量空入處想，識入處想，無所有入處，非想非非想入處想；此世、他世，日、月，見、聞、覺、識，若得、若求，若覺、若觀，悉伏彼想。 ^n7

跋迦利！比丘如是禪者，不依地、水、火、風，乃至不依覺、觀而修禪。 ^n8a

跋迦利！比丘如是禪者，諸天主、伊濕波羅、波闍波提，恭敬合掌，稽首作禮，而說偈言：
南無大士夫！南無士之上！以我不能知，何所依而禪。」 ^n8b

佛說此經時，詵陀迦旃延比丘，遠塵、離垢，得法眼淨。跋迦利比丘，不起諸漏，心得解脫。佛說此經已，跋迦利比丘聞佛所說，歡喜奉行。
〔惡馬、調順馬，賢乘、三及四，鞭影并調乘。〕
〔有過、八種惡，迦旃延離垢，十事悉皆竟。〕^n9
