# 一一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當修行一法，當廣布一法；已修行一法，便有名譽，成大果報，諸善普至，得甘露味，至無為處，便成神通，除諸亂想，逮沙門果，自致涅槃。
云何為一法？所謂念佛。」 ^n3

佛告諸比丘：「云何修行念佛，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃？」 ^n4

爾時，諸比丘白世尊曰：「諸法之本，如來所說。唯願世尊為諸比丘說此妙義，諸比丘從如來聞已，便當受持！」 ^n5

爾時，世尊告諸比丘：「諦聽！諦聽！善思念之，吾當為汝廣分別之。」 ^n6

答曰：「如是，世尊！」諸比丘前受教已。 ^n7

世尊告曰：「若有比丘正身正意，結跏趺坐，繫念在前，無有他想，專精念佛。
觀如來形，未曾離目；已不離目，便念如來功德。
如來體者，金剛所成，十力具足，四無所畏，在眾勇健。
如來顏貌，端正無雙，視之無厭；戒德成就，猶如金剛，而不可毀，清淨無瑕，亦如琉璃。
如來三昧，未始有減，已息永寂，而無他念；憍慢強梁，諸情憺怕，欲意、恚想、愚惑之心、猶豫慢結，皆悉除盡。
如來慧身，智無崖底，無所罣礙。
如來身者，解脫成就，諸趣已盡，無復生分，言：『我當更墮於生死。』
如來身者，度知見城，知他人根，應度不度，此死生彼，周旋往來生死之際，有解脫者，無解脫者，皆具知之。
是謂修行念佛，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃。
是故，諸比丘！常當思惟，不離佛念，便當獲此諸善功德。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
